pythainlp/thai-wiki-dataset-v4 huggingface dataset:
รุ่งอรุณ

รุ่งอรุณ  เป็นพันธุ์ไม้พื้นเมืองของประเทศจีนตอนใต้ อยู่ในวงศ์แคหางค่าง และอยู่ในสกุล "Campsis"
เดิมรุ่งอรุณมีชื่อวิทยาศาสตร์ว่า "Bignonia grandiflora" Thunb. ตั้งแต่ปี พ.ศ. 2327 โดย คาร์ล ปีเตอร์ ธุนแบร์ก นักธรรมชาติวิทยาชาวสวีเดน ตีพิมพ์ผลงานในหนังสือ "Flora Japonica" แต่ในปี พ.ศ. 2437 คาร์ล โมริซ ชูมันน์ พบว่ารุ่งอรุณน่าจะถูกจัดในสกุล "Campsis" มากกว่า จึงได้ตีพิมพ์ย้ายรุ่มอรุณมาอยู่ในสกุล "Campsis"
รุ่งอรุณนั้นจากการศึกษาทางสัณฐานวิทยาและชีวโมเลกุลพบว่ารุ่งอรุณและมธุลดาเคยเป็นพืชชนิดเดียวกันและขึ้นอยู่ในบริเวณเดียวกันมาก่อน โดยอ้างอิงทฤษฎีที่ว่าพื้นที่ทางเอเชียตะวันออกเคยเชื่อมติดกับทวีปอเมริกาเหนือโดยเรียกส่วนนี้ว่า "Bering land bridge" และต่อมาเมื่อมีช่องแคบเบริ่งเกิดขึ้นทำให้มีวิวัฒนาการแยกเป็นต่างชนิดกันเมื่อประมาณ 24.4 ล้านปีก่อน
ความหมายของชื่อ.
ชื่อวิทยาศาสตร์ของรุ่งอรุณที่ว่า Campsis grandiflora โดยชื่อสกุลที่ว่า "Campsis" มาจากภาษากรีกว่า "kampe" ที่แปลว่า โค้งงอ (something bent) สื่อถึงพืชที่มีหลอดดอกยาวและโค้ง ส่วนชื่อชนิดว่า "grandiflora" มาจากภาษาละติน แปลว่า ดอกขนาดใหญ่
ลักษณะทางพฤกษศาสตร์.
รุ่งอรุณเป็นไม้พุ่มกึ่งเลื้อย ผลัดใบ ขนาดกลาง อายุหลายปี เลื้อยไปได้ไกลถึง 6 เมตร บางครั้งพบมีรากพิเศษขึ้นเป็นกระจุกรอบข้อ ใบประกอบแบบขนนกปลายคี่ ออกตรงข้ามสลับตั้งฉาก ใบย่อย 4-5 คู่ ปลายใบแหลม ขอบใบ หยักฟันเลื่อย ดอกออกเป็นช่อกระจุกตามซอกใบและปลายยอด ดอกรูปกรวยมี 4-10 ดอกย่อย กลีบดอกสีส้มอมแดง โคนกลีบเชื่อมติดกันเป็นหลอด ปลายกลีบแผ่ออกเป็น 5 กลีบ กลีบมีสีส้มเข้มเป็นแนวยาว เส้นผ่าศูนย์กลางดอกบาน 4-5 เซนติเมตร
การขยายพันธุ์.
รุ่งอรุณขยายพันธุ์ได้ง่ายโดยการปักชำกิ่ง ชอบแสงแดดจัด ดินร่วนระบายน้ำได้ดี สามารถให้ร่มเงาได้ดี ควรปลูกในที่แสงแดดจัดจะทำให้ดอกดกและออกดอกตลอดปี
ประโยชน์.
รุ่งอรุณมีประโยชน์ด้านสมุนไพร โดยพบว่าในประเทศจีนใช้เป็นสมุนไพรสำหรับขับปัสสาวะ
พระเจ้าเอลฟ์เวียร์ดแห่งเวสเซกซ์

พระเจ้าเอลฟ์เวียร์ดแห่งเวสเซกซ์  พระราชโอรสองค์โตในพระเจ้าเอ็ดเวิร์ดและเอลฟ์เฟลดพระมเหสีพระองค์ที่ 2 ของพระเจ้าเอ็ดเวิร์ด พระองค์ทรงเป็นกษัตริย์แห่งแห่งเวสเซ็กซ์แต่ทรงถูกนับว่าเป็นพระมหากษัตริย์แห่งอังกฤษด้วยเช่นกัน
พระเจ้าอุมแบร์โตที่ 1 แห่งอิตาลี

พระเจ้าอุมแบร์โตที่ 1 (14 มีนาคม ค.ศ. 1844 – 29 กรกฎาคม ค.ศ. 1900) เป็นพระมหากษัตริย์แห่งอิตาลี ตั้งแต่ 9 มกราคม ค.ศ. 1878 จนกระทั่งถูกลอบปลงพระชนม์ในวันที่ 29 กรกฎาคม ค.ศ. 1900
พระราชประวัติ.
อุมแบร์โตที่ 1 พระราขสมภพเมื่อวันที่ 14 มีนาคม ค.ศ. 1844 เป็นพระราชโอรสในวิตโตรีโอ เอมานูเอเลที่ 2 แห่งอิตาลี และอาร์ชดัชเชสอาเดิลไฮท์แห่งออสเตรีย พระองค์ทรงเป็นผู้ที่ต่อต้านแนวคิดอนาธิปไตยอย่างมาก พระองค์ทรงสั่งการให้มีการสังหารหมู่ในมิลาน แต่แล้วพระองค์ก็ถูกลอบปลงพระชนม์หลังจากเหตุการณ์นั้นสองปี โดยกลุ่มลัทธิอนาธิปไตย พระองค์สวรรคตเมื่อวันที่ 29 กรกฎาคม ค.ศ. 1900 ขณะมีพระชนมายุได้ 56 พรรษา
มธุลดา

มธุลดา  เป็นพันธุ์ไม้พื้นเมืองของทวีปอเมริกาเหนือ ทางตะวันออกของทวีป 
มธุลดานั้นจากการศึกษาทางสัณฐานวิทยาและชีวโมเลกุลพบว่ามธุลดาและรุ่งอรุณเคยเป็นพืชชนิดเดียวกันและขึ้นอยู่ในบริเวณเดียวกันมาก่อน โดยอ้างอิงทฤษฎีที่ว่าพื้นที่ทางเอเชียตะวันออกเคยเชื่อมติดกับทวีปอเมริกาเหนือโดยเรียกส่วนนี้ว่า "Bering land bridge" และต่อมาเมื่อมีช่องแคบเบริ่งเกิดขึ้นทำให้มีวิวัฒนาการแยกเป็นต่างชนิดกันเมื่อประมาณ 24.4 ล้านปีก่อน
นกกะปูด

นกกะปูด  เป็นนกสกุลหนึ่ง จัดอยู่ในวงศ์ย่อย Centropodinae ในวงศ์นกคัคคู (Cuculidae) โดยใช้ชื่อสกุลว่า "Centropus" แต่มิใช่นกปรสิตเหมือนนกชนิดอื่น ๆ ในวงศ์เดียวกัน โดยเป็นนกเพียงวงศ์เดียวและสกุลเดียว
นกกะปูด จัดเป็นนกขนาดกลาง มีลำตัวเพรียวยาว ลักษณะคล้ายกา มีความยาวประมาณ 35.50 เซนติเมตร ปากสีดำแหลมสั้นหนาแข็งแรง ตาสีแดง หัวและคอ และลำตัวสีดำ ปีกสั้นสีน้ำตาลแดง ขายาวสีดำ นิ้วตีนและเล็บยาวแข็งแรง สามารถจับเหยื่อ เกาะยึดเหนียวไต่แทรกไปตามพงหญ้า, ต้นไม้ หรือ พุ่มไม้หนาทึบได้อย่างคล่องแคล่ว หางยาวประมาณ 15–25 เซนติเมตร หนังหนาเหนียวสีดำ
นกกะปูด ได้ชื่อมาจากเสียงร้อง "ปูด ๆ ๆ ๆ ๆ" อันเป็นเอกลักษณ์ มักอาศัยอยู่ในพุ่มไม้ใกล้ชายน้ำหรือพื้นที่ชุ่มน้ำต่าง ๆ มีพฤติกรรมออกกินในตอนเช้าและตอนเย็น เมื่อตกใจแทนที่จะบินหนีเหมือนนกชนิดอื่น แต่กลับวิ่งหัวซุกหัวซุนเข้าซ่อนเร้นอยู่ในพุ่มไม้รกใกล้ ๆ บริเวณนั้น เมื่อจวนตัวจึงบินหนี นกกะปูดกินอาหารได้แก่ กบ, เขียด, หนู, อึ่งอ่าง, ปู, กุ้ง, หอย และปลา โดยหากินตามท้องนาหรือชายน้ำ แต่อาหารที่ชอบที่สุด คือ งู ทำรังอยู่ตามพงหญ้ารกตามริมน้ำ เช่น อ้อ หรือแขม วางไข่ครั้งหนึ่งราว 2 ถึง 6 ฟอง ตัวผู้กับตัวเมียจะผลัดเปลี่ยนกันฟักไข่
นกกะปูด กระจายพันธุ์ในเขตร้อนทั่วไปทั้งทวีปเอเชียและแอฟริกา แบ่งออกเป็น 30 ชนิด ได้แก่
การจำแนก.
สำหรับในประเทศไทย พบ 2 ชนิด คือ นกกะปูดใหญ่ และนกกะปูดเล็ก ซึ่งพบได้ทุกจังหวัด และอาจจะพบนกกะปูดนิ้วสั้น ที่เป็นนกพลัดหลง หายากได้อีกด้วย
ในวัฒนธรรม.
นกกะปูด ในวัฒนธรรมความเป็นอยู่พื้นบ้านของชาวไทย เมื่อนกกะปูดร้องในเวลาเช้าและเวลาเย็น อีกทั้งร้องเป็นเวลาคล้ายบอกโมงยาม ซึ่งตรงกับเวลาน้ำขึ้น ผู้คนในสมัยโบราณ จึงฟังเสียงนกกะปูดเป็นสัญญาณบอกเวลา เรียกกันว่า "ยามนกกะปูด" ได้แก่ ร้องครั้งที่ 1 เรียกว่า ยามหนึ่ง (ราว 01.00 น.) ร้องครั้งที่ 2 เรียกว่า ยามสอง (ราว 02.00 น.) ร้องครั้งที่ 3 เรียกว่า ยามสาม (ราว 03.00 น.) ร้องครั้งที่ 4 เรียกว่า ยามสี่ (ราว 04.00 น.)
นอกจากนี้แล้วจากเสียงร้อง คำว่า "นกกะปูด" ยังเป็นภาษาปากในภาษาไทย หมายถึง คนที่เก็บรักษาความลับไว้ไม่อยู่ และยังถูกอ้างอิงถึงในเพลง "น้ำลงนกร้อง" ซึ่งเป็นเพลงลูกทุ่งประกอบภาพยนตร์ไทยเรื่อง "มนต์รักลูกทุ่ง" ที่ออกฉายในปี พ.ศ. 2513 ที่มีเนื้อร้องว่า <templatestyles src="แม่แบบ:คำพูด/style.css" />นกกะปูดตาแดง น้ำแห้งก็ตาย
นอกจากนี้แล้ว นกกะปูด ยังมีชื่อเรียกอื่น ๆ อีกเช่น "นกปูด", "นกกดปูด" หรือ "นกกด" เป็นต้น
เอชดี 40307 ดี

เอชดี 40307 ดี  เป็นดาวเคราะห์นอกระบบที่โคจรรอบดาวฤกษ์ เอชดี 40307 ตั้งอยู่ห่างจากโลกประมาณ 42 ปีแสง ในทิศทางใต้ของกลุ่มดาวขาตั้งภาพ ดาวเคราะห์ดวงนี้คันพบโดยใช้วิธีการรัศมีความเร็ว ใช้อุปกรณ์ตรวจวัดความเร็วเชิงรัศมีของดาวฤกษ์ความแม่นยำสูง เครื่องช่วยในเดือนมิถุนายน ค.ศ. 2008 มันเป็นขนาดใหญ่ที่สุดในหกดาวเคราะห์ในระบบที่นำเสนอ ดาวเคราะห์เป็นที่น่าสนใจเป็นดาวแห่งนี้มีโลหะที่ค่อนข้างต่ำ การสนับสนุนสมมติฐานที่ว่าเป็นโลหะที่แตกต่างกันใน protostars กำหนดประเภทของดาวเคราะห์ที่พวกเขาจะรูปแบบ
โปรโพฟอล

โปรโพฟอล (Propofol) หรือชื่อทางการค้าคือ ดิปริแวน (Diprivan) เป็นสารออกฤทธิ์สั้นที่ส่งผลต่อการลดลงของระดับสติสัมปชัญญะ โดยให้ยาด้วยวิธีการฉีดเข้าเส้นเลือดดำ การใช้ทางการแพทย์ได้แก่ การนำสลบและรักษาระดับของการวางยาสลบ การระงับประสาทสำหรับผู้ป่วยที่ใช้เครื่องช่วยหายใจ และการระงับประสาทเพื่อทำหัตถการ โปรโพฟอล ยังใช้กันทั่วไปในสัตวแพทยศาสตร์ โปรโพฟอล ได้รับการอนุมัติสำหรับการใช้งานในกว่า 50 ประเทศ โดยถูกผลิตในรูปแบบของยาสามัญ
ในทางเคมี โปรโพฟอล ไม่เกี่ยวข้องกับบาร์บิทูเรท และมีบทบาทส่วนใหญ่เข้ามาแทนที่ของ โซเดียมไธโอเพนเทล (เพนโทเธล) สำหรับการชักนำสลบ เนื่องจากการคืนฤทธิ์ของ โปรโพฟอล สามารถทำได้รวดเร็วและชัดเจนมากกว่าเมื่อเทียบกับ ไธโอเพนเทล 
โปรโพฟอล ไม่จัดว่าเป็นยาแก้ปวดดังนั้น ออพไพออยด์ เช่น เฟนทาเนียล อาจถูกใช้ร่วมกับ โปรโพฟอล เพื่อบรรเทาความเจ็บปวด โปรโพฟอล ได้รับการขนานนามว่า "น้ำนมความจำเสื่อม" (เล่นคำจากน้ำนมแมกนีเซีย) เพราะลักษณะที่ปรากฏเหมือนน้ำนมในการเตรียมยาฉีดเข้าเส้นเลือดดำ
หอระฆังซันมาร์โก

หอระฆังซันมาร์โก  คือ หอระฆังของมหาวิหารซันมาร์โก ในเมืองเวนิส ประเทศอิตาลี ตั้งอยู่ในลานซันมาร์โก (Piazza San Marco) หอระฆังแห่งนี้คือหนึ่งในสถานที่ที่ผู้คนจดจำได้มากที่สุดของเมือง
หอระฆังสูง 98.6 เมตร (323 ฟุต) ตั้งอยู่บนมุมของลานซันมาร์โก ใกล้กับด้านหน้ามหาวิหารซันมาร์โก หอระฆังแห่งนี้มีรูปแบบที่เรียบง่าย สร้างอิฐสี่เหลี่ยมเรียงกันเป็นชั้น ๆ เหนือขึ้นไปมีระเบียงล้อมรอบหอระฆัง ซึ่งประกอบด้วยระฆัง 5 ใบ ส่วนบนของหอระฆังเป็นลูกบาศก์สี่เหลี่ยมที่มีรูปหน้าของสิงโตซันมาร์โก (Lion of Saint Mark) ประดับอยู่โดยรอบ ซึ่งเป็นสัญลักษณ์ของสาธารณรัฐเวนิสและตัวแทนผู้หญิงของเมืองเวนิส หลังคาของหอระฆังถูกครอบด้วยยอดแหลมทรงพีระมิด และยอดบนสุดประดับด้วยกังหันอากาศ (weather vane) ในรูปแบบของอัครทูตสวรรค์กาเบรียล (archangel Gabriel) หอระฆังแห่งนี้สร้างขึ้นในรูปแบบของหอเดิม ที่สร้างตั้งแต่ ค.ศ. 1514 โดยหอระฆังปัจจุบันถูกสร้างขึ้นใหม่ใน ค.ศ. 1912 หลังจากการพังทลายใน ค.ศ. 1902 และมีซ่อมใหม่ฐานรากใหม่เพื่อที่จะหยุดการทรุดตัวของหอระฆัง
การจำลองอาคาร.
หอระฆังซันมาร์โกเป็นแรงบันดาลใจในการออกแบบอาคารอื่น ๆ ทั่วโลก โดยเฉพาะอาคารต่าง ๆ ในเขตเมืองเวนิช ที่ออกแบบอาคารใกล้เคียงกับหอระฆังแต่มีขนาดเล็กกว่า แบบจำลองหอระฆังซันมาร์โกยังปรากฏอยู่ทั่วโลก ได้แก่
แฟร์อัม

แฟร์อัม  เป็นเมืองตลาดทางตะวันออกเฉียงใต้ของแฮมป์เชอร์ ประเทศอังกฤษ ตั้งอยู่ระหว่างเมืองเซาแทมป์ตันและพอร์ตสมัท มีอุตสาหกรรมที่เกี่ยวกับดิน ผลิตอิฐ กระเบื้อง เครื่องปั้นดินเผา มาแต่เนิ่นนาน ปัจจุบันเศรษฐกิจหลักของเมืองแฟร์อัมได้แก่ ร้านขายปลีก คิดเป็น 15% ของประชากรท้องถิ่น
ฟอลุน

ฟอลุน  เป็นเมืองในประเทศสวีเดน มีประชากร 37,291 คน ในปี ค.ศ. 2010 ฟอลุนมีชื่อเสียงด้านการทำเหมืองทองแดงและยังคงมีความสำคัญอยู่ทั้งด้านการให้บริการและอุตสาหกรรม แม้เหมืองจะปิดตั้งแต่ปี ค.ศ. 1992 แล้ว ในปี ค.ศ. 2001 เหมืองทองแดงฟอลุนได้รับขึ้นทะเบียนเป็นมรดกโลกโดยยูเนสโก
โฮโลน

โฮโลน (ฮีบรู: חוֹלוֹן
‎) เป็นเมืองชายฝั่งทะเล เป็นส่วนหนึ่งของเขตมหานครเทลอาวีฟ ในประเทศอิสราเอล เมืองมีประชากร 184,700 คน เป็นเมืองในเขตอุตสาหกรรมที่ใหญ่เป็นอันดับ 2 ของอิสราเอล รองจากไฮฟา
เพลาเอิน

เพลาเอิน  เป็นเมืองในรัฐแซกโซนี ประเทศเยอรมนี ตั้งอยู่ทางตะวันออก-ตอนกลางของประเทศ เมืองตั้งอยู่ใกล้ชายแดนรัฐบาวาเรีย และสาธารณรัฐเช็ก บนฝั่งแม่น้ำไวส์เซอเอลสเตอร์ เมืองนี้ตกเป็นของแซกโซนีใน ค .ศ. 1466
หมู่เกาะคอรัลซี

หมู่เกาะคอรัลซี  เป็นหมู่เกาะซึ่งเป็นดินแดนที่ตั้งอยู่ทางตะวันออกเฉียงเหนือของ รัฐควีนส์แลนด์ ประเทศออสเตรเลีย อาณาเขตดินแดนครอบคลุม ส่วนใหญ่เป็นมหาสมุทร จุดที่สูงที่สุดในดินแดนนี้คือเกาะเคโท
หมายเหตุ.
<templatestyles src="Reflist/styles.css" />
แอโครเทียรีและดิเคเลีย

แอโครเทียรีและดิเคเลีย  เป็นดินแดนโพ้นทะเลของสหราชอาณาจักร แอโครเทียรีและดิเคเลียเป็นพื้นที่ฐานอำนาจอธิปไตยตั้งอยู่บนเกาะไซปรัส ซึ่งบริหารจัดการโดยกองทัพสหราชอาณาจักร หน่วยงานที่มีหน้าที่ดูแลที่นี่คือกระทรวงกลาโหม ดินแดนนี้มีพื้นที่ทั้งหมด 254 ตารางกิโลเมตร มีประชากรประมาณ 7,500 คน ดินแดนนี้เป็นดินแดนที่มีข้อพิพาทกับประเทศไซปรัสต้องการที่จะปกครองดินแดนนี้แทนสหราชอาณาจักร อาณาเขตของดินแดนครอบคลุมพื้นที่ประมาณ 3% ของเกาะไซปรัส ดินแดนนี้มีพื้นที่สองส่วนแยกกัน คือแอโครเทียรีมีพื้นที่ 123 ตารางกิโลเมตร และดิเคเลียมีพื้นที่ 131 ตารางกิโลเมตร แอโครเทียรีตั้งอยู่ทางใต้ของเกาะไซปรัส ส่วนดิเคเลียตั้งอยู่ทางตะวันออก ซึ่งอยู่ในเขตของไซปรัสเหนือ
โรงเรียนขุนตาลวิทยาคม

โรงเรียนขุนตาลวิทยาคม (อักษรย่อ: ข.ว., K.W.) เป็นโรงเรียนมัธยมศึกษาประเภทสหศึกษาขนาดกลาง และเป็นโรงเรียนมัธยมศึกษาประจำอำเภอขุนตาล ซึ่งเดิมแยกมาจากอำเภอเทิงในจังหวัดเชียงราย ปัจจุบันมีอายุ ปี สังกัดสพม 36. กระทรวงศึกษาธิการ
ประวัติโรงเรียน.
โรงเรียนขุนตาลวิทยาคม เดิมชื่อว่าโรงเรียนป่าตาลวิทยาคมอำเภอเทิง จังหวัดเชียงราย ได้ก่อตั้งขึ้นมาด้วยความประสงค์และความร่วมมือร่วมใจของราษฎรในตำบลป่าตาล และตำบลใกล้เคียง ซึ่งมีผู้นำท้องถิ่นเป็นผู้ประสานงานในการขอจัดตั้ง ในปี พ.ศ. 2518 สภาตำบลป่าตาลได้จัดสร้างอาคารเรียนชั่วคราวให้ 1 หลัง 6 ห้องเรียน เป็นลักษณะหลังคามุงสังกะสี ฝากั้นด้วยฟากไม้ไผ่ ณ บริเวณที่สาธารณะที่ได้สงวนไว้ของสภาตำบลป่าตาล ซึ่งตั้งอยู่ที่บ้านเจดีย์หมู่ที่ 11 ตำบลป่าตาล มีพื้นที่ 39 ไร่ 3 งาน 85 ตารางวา ด้วยความตั้งใจจริง และเพื่อเป็นการเตรียมการให้พร้อมและอยู่ในหลักเกณฑ์การอนุมัติให้เปิดทำการสอน ทางสภาตำบลป่าตาลได้ขอยืมครูจากองค์การบริหารส่วนจังหวัดในสมัยนั้น จากโรงเรียนประถมศึกษา กลุ่มโรงเรียนป่าตาล จำนวน 6 คน มาผลัดเปลี่ยนทำการสอนไปก่อน ต่อมาวันที่ 18 มิถุนายน พ.ศ. 2518 กรมสามัญศึกษาก็ได้อนุมัติให้เปิดทำการสอนอย่างเป็นทางการ จึงถือเอาวันนี้เป็นวันคล้ายวันก่อตั้ง หรือวันสถาปนาโรงเรียนขุนตาลวิทยาคม ตามชื่อของอำเภอขุนตาล ตั้งแต่ปี พ.ศ. 2542 ที่ประกาศโดย นายปัญจะ เกศรทอง รัฐมนตรีว่าการกระทรวงศึกษาธิการ เมื่อวันที่ 28 มิถุนายน พ.ศ. 2542 กรมสามัญศึกษาได้บรรจุครูให้ 3 อัตรา เมื่อวันที่ 18 มิถุนายน พ.ศ. 2518 ต่อมาวันที่ 1 ตุลาคม พ.ศ. 2518 ได้มีคำสั่งแต่งตั้ง นายทวี กองมงคล มาดำรงตำแหน่ง ครูใหญ่ เปิดทำการสอนในระดับมัธยมศึกษาตอนต้น เป็นต้นมา
ภูเบี้ย

ภูเบี้ย  เป็นภูเขาที่สูงที่สุดในลาว ตั้งอยู่บนเทือกเขาอันนัม อยู่ทางใต้สุดของที่ราบสูงเชียงขวางในแขวงไชยสมบูรณ์ อากาศในบริเวณนี้หนาวและมีหมอก
ประวัติศาสตร์.
แม้ว่าจะไม่มีหิมะบนยอดภูเบี้ยมานานหลายทศวรรษ แต่มีเอกสารแสดงว่าเมื่อประมาณช่วง พ.ศ. 2400 เคยมีหิมะตกบนยอดภูเบี้ยเป็นครั้งคราว ในวันที่ 10 เมษายน พ.ศ. 2513 เครื่องบินของสายการบินแอร์อเมริกา C-130A ของสหรัฐชนภูเขานี้
พื้นที่นี้จัดเป็นพื้นที่ห่างไกล และเป็นพื้นที่ของทหารชาวม้ง ในราว พ.ศ. 2513 มีชาวม้ง 60,000 คนที่ได้รับการสนับสนุนจากสหรัฐอยู่อาศัยในบริเวณนี้ และยังมีรายงานว่ามีทหารม้งจำนวนเล็กน้อยหลบซ่อนอยู่จนถึง พ.ศ. 2549 ภูเบี้ยเป็นเขตพื้นที่หวงห้ามทางการทหารใกล้กับฐานปฏิบัติการทางอากาศล่องแจ้ง จนถึง พ.ศ. 2551 ยังไม่อนุญาตให้ชาวต่างชาติเข้าไป
ปลากดกลับหัว

ปลากดกลับหัว หรือ ปลาอัพไซด์ดาวน์แคทฟิช  เป็นชื่อสามัญของปลาหนังน้ำจืดหลายชนิด หลายสกุล ที่มีพฤติกรรมว่ายน้ำกลับหัวในลักษณะตีลังกาได้ ซึ่งได้แก่
ทั้งหมดนิยมเลี้ยงเป็นปลาสวยงาม เนื่องจากเป็นปลาขนาดเล็กและมีพฤติกรรมการว่ายน้ำที่แปลก รวมกับสีสันที่สวยงาม แลดูเพลินตา
วิจิตร สุขสมปอง

วิจิตร สุขสมปอง (19 พฤษภาคม พ.ศ. 2489 –) เป็นนักยิงธนูชาวไทย ผู้เข้าแข่งขันในโอลิมปิกฤดูร้อน 1976 ที่มอนทรีออล และจบการแข่งขันโดยอยู่ในอันดับที่ 36 ด้วยคะแนน 2,032 คะแนน
โดรางานะ

โดรางานะ หรือที่รู้จักในชื่อ ไคเทโอโบเอรุ โดรางานะ  เป็นเกมการศึกษาภาษาญี่ปุ่นในระบบนินเท็นโด ดีเอส ที่ได้รับการเปิดตัว ณ วันที่ 27 พฤศจิกายน ค.ศ. 2008 โดยอิงจากรายการโทรทัศน์ "โดราเอมอน" ในเกมนี้ บรรดาเด็กชาวญี่ปุ่นจะต้องเรียนรู้คาตากานะ, ฮิรางานะ และศัพท์ภาษาญี่ปุ่นที่สอนโดยโดราเอมอน ทั้งยังได้เรียนรู้ถึงการลากเส้นและรูปร่าง รวมถึงยังจับคู่อักษรคาตากานะกับอักษรฮิรางานะได้อย่างถูกต้อง
การตอบรับ.
เว็บไซต์แฟมิซือให้คำวิจารณ์เกมดังกล่าวในเชิงบวกและให้คะแนนที่ 95 คะแนน
คู่กรรม (ละครโทรทัศน์ พ.ศ. 2556)

คู่กรรม ถูกนำมาสร้างเป็นละครโทรทัศน์ไทยเป็นครั้งที่ 6 เมื่อปี 2556 ผลิตโดย เดอะ วัน เอ็นเตอร์ไพรส์ นำแสดงโดย สุกฤษฎิ์ วิเศษแก้ว, หนึ่งธิดา โสภณ, นภัทร อินทร์ใจเอื้อ, ภูริ หิรัญพฤกษ์, โอลิเวอร์ พูพาร์ท, ปวีณา ชารีฟสกุล, โฉมฉาย ฉัตรวิไล และ จุตินันท์ ภิรมย์ภักดี กำกับการแสดงโดย สันต์ ศรีแก้วหล่อ ออกอากาศทุกวันจันทร์-อังคาร ทางแอ็กซ์ แชนแนล เวลา 20.15 - 21.45 น. ออกอากาศตอนแรกเมื่อวันที่ 28 มกราคม พ.ศ. 2556 และตอนจบในวันที่ 16 เมษายน พ.ศ. 2556 ซึ่งเป็นช่วงคาบเกี่ยวกับการประชาสัมพันธ์และฉายภาพยนตร์ชื่อเดียวกันของเอ็ม เทอร์ตี้ไนน์ ทำให้เกิดการเปรียบเทียบระหว่างคู่กรรมทั้ง 2 เวอร์ชั่นจากผู้รับชม
บัส-แตร์

บัส-แตร์  เป็นเมืองหลวงและเมืองใหญ่ที่สุดของดินแดนกัวเดอลุป ซึ่งเป็นอาณานิคมโพ้นทะเลของประเทศฝรั่งเศส มีพื้นที่ 5.78 ตารางกิโลเมตร มีประชากร 11,894 คน
คิงเอดเวิร์ดพ็อยนต์

คิงเอดเวิร์ดพ็อยนต์  เป็นศูนย์กลางการบริหารของเกาะเซาท์จอร์เจียและหมู่เกาะเซาท์แซนด์วิช ตั้งอยู่บนชายฝั่งตะวันออกเฉียงเหนือของเกาะเซาท์จอร์เจีย พิกัดอยู่ที่ 54 ° 17 '36 ° 30' w ที่นี่เป็นที่ตั้งของท่าเรือ และเป็นที่แห่งเดียวในเกาะเซาท์จอร์เจียและหมู่เกาะเซาท์แซนด์วิชที่มีสิ่งอำนวยความสะดวกครบครัน
งูเขียวหางไหม้

"สำหรับงูเขียวจำพวกอื่น ดูที่: งูเขียว"
งูเขียวหางไหม้ เป็นงูที่อยู่ในสกุล "Trimeresurus" ในวงศ์งูแมวเซา (Viperidae) 
มีรูปร่างโดยรวม คือ มีหัวยาวมนใหญ่เป็นรูปสามเหลี่ยม คอเล็ก ตัวอ้วนสั้น ปลายหางมีสีแดง ลำตัวมีสีเขียวอมเหลืองสด บางตัวมีสีเขียวอมน้ำเงิน หางสีแดงสด บางตัวมีหางสีแดงคล้ำเกือบเป็นสีน้ำตาล อันเป็นที่มาของชื่อ จัดเป็นงูพิษอ่อน ผิดไปจากงูสกุลหรือชนิดอื่นในวงศ์เดียวกัน โดยผู้ที่ถูกกัดจะไม่ถึงกับเสียชีวิต นอกจากเสียแต่ว่ามีโรคหรืออาการอื่นแทรกแซง โดยผู้ที่ถูกกัดจะมีอาการปวดอย่างรุนแรงทันทีที่ถูกกัด แล้วค่อย ๆหายใน 5-6 ชั่วโมง บริเวณที่ถูกกัดจะบวมอย่างรวดเร็วในระยะ 3-4 วันแรก จากนั้นจะค่อย ๆ ยุบบวมในเวลา 5-7 วัน อาจจะมีเลือดออกจากรอยเขี้ยว แต่ไม่มาก หากมีอาการมากกว่านี้ถือว่าเป็นอาการหนัก
เป็นงูที่เลื้อยช้า ๆ ไม่รวดเร็ว มีนิสัยดุและฉกกัดเมื่อเข้าใกล้ ชอบอาศัยตามซอกชายคา, กองไม้, กระถางต้นไม้, กอหญ้า ออกหากินในเวลากลางคืนทั้งบนต้นไม้ และตามพื้นดินที่มีหญ้ารก ๆ โดยกิน นก, หนู, จิ้งจก, ตุ๊กแก, สัตว์ฟันแทะ รวมถึงสัตว์สะเทินบกสะเทินน้ำต่าง ๆ เป็นอาหาร ขณะเกาะนอนบนกิ่งไม้ จะใช้ลำตัวและหางรัดพันยึดกับกิ่งไม้ไว้ โดยปกติ เป็นงูที่ออกลูกเป็นตัวครั้งละประมาณ 8-12 ตัว แต่ก็มีบางชนิดเหมือนกันที่ออกลูกเป็นไข่
พบกระจายพันธุ์ทั่วไปในภูมิภาคเอเชียใต้และเอเชียตะวันออกเฉียงใต้ จนถึงหมู่เกาะแปซิฟิก พบประมาณ 35 ชนิด ในประเทศไทย พบชุกชุมในภาคกลางและภาคตะวันออก เช่น งูเขียวหางไหม้ท้องเหลือง ("T. trigonocephalus"), งูเขียวหางไหม้ลายเสือ ("T. purpureomaculatus"), งูหางแฮ่มกาญจน์ ("T. kanburiensis"), งูปาล์ม ("T. puniceus") เป็นต้น โดยมีชนิดที่ค้นพบใหม่ คือ งูเขียวหางไหม้ภูเก็ต ("T. phuketensis") ที่พบในป่าดิบชื้น ในจังหวัดภูเก็ต เมื่อเดือนตุลาคม พ.ศ. 2552
ขบวนการซามูไร ชินเคนเจอร์ VS โกออนเจอร์ ฉบับจอเงิน BANG!!

ขบวนการซามูไร ชินเคนเจอร์ VS โกออนเจอร์ ฉบับจอเงิน BANG!! (; โรมาจิ: "Samurai Sentai Shinkenjā tai Gōonjā Ginmakuban") เป็นภาพยนตร์จากซีรีส์ซูเปอร์เซ็นไตซีรีส์ผลิตโดยโตเอะ คัมปะนี โดยได้นำซีรีส์ ขบวนการซามูไร ชินเคนเจอร์และขบวนการเอนจิน โกออนเจอร์มาทำเป็นภาพยนตร์ เข้าฉายในประเทศญี่ปุ่นเมื่อวันที่ 3 มกราคม ค.ศ. 2010
บดินทร์ อิสสระ

บดินทร์ อิสสระ ชื่อเล่น อาร์ท เกิดวันที่ 12 ธันวาคม พ.ศ. 2533 ที่กรุงเทพมหานคร เป็นนักกีฬาแบดมินตันชาวไทย เขาเข้าแข่งขันให้แก่ทีมชาติไทยในกีฬาแบดมินตันในโอลิมปิกฤดูร้อน 2012 ในประเภทชายคู่ร่วมกับมณีพงศ์ จงจิตร
ส่วนในวันที่ 22 กรกฎาคม พ.ศ. 2556 บดินทร์ได้จับคู่กับภควัฒน์ วิไลลักษณ์ เข้าแข่งขันประเภทชายคู่รายการแคนาดาโอเพนกรังด์ปรีซ์ 2013 โดยพวกเขาได้พบกับคู่ของมณีพงศ์ จงจิตร กับนิพิฐพนธ์ พวงพั่วเพชร ในรอบชิงชนะเลิศ
ประวัติ.
บดินทร์ อิสสระ เป็นบุตรของนายวิเชียร สุขบำรุง และนางยาใจ อิสสระ โดยบดินทร์เริ่มเล่นแบดมินตันเมื่อมีอายุได้ 5 ขวบจากการที่พ่อชักชวนให้เขาเล่น และทำการฝึกซ้อม 6 วันต่อสัปดาห์ ซึ่งบดินทร์เป็นนักแบดมินตันที่ถนัดซ้าย และเปิดตัวในระดับประเทศครั้งแรกใน พ.ศ. 2551 ตลอดจนเป็นสมาชิกทีมชาติไทยตั้งแต่ พ.ศ. 2552
บดินทร์เป็นนักศึกษาจากมหาวิทยาลัยรัตนบัณฑิต ด้านกีฬาแบดมินตัน เขาได้เป็นแชมป์ชายคู่ประเทศไทยใน พ.ศ. 2552 ร่วมกับมณีพงศ์ จงจิตร จากนั้น ในวันที่ 6 พฤศจิกายน พ.ศ. 2554 บดินทร์ อิสสระ และมณีพงศ์ จงจิตร เข้าแข่งขันรอบชิงชนะเลิศรายการ แบดมินตันบิทเบอเกอร์โอเพ่น 2011 ที่จัดขึ้น ณ ซาบรึเคน ประเทศเยอรมนี ซึ่งสามารถชนะทีมจีนได้ 2-0 เซ็ต (21-14, 21-16) ส่งผลให้ทีมชาติไทยครองแชมป์ของรายการดังกล่าว
วันที่ 29 เมษายน พ.ศ. 2555 บดินทร์ อิสสระ และมณีพงศ์ จงจิตร เข้าแข่งขันรายการ โยเน็กซ์ซันไรท์อินเดียโอเพนกรังด์ปรีซ์โกล์ท 2012 ที่กรุงนิวเดลี ประเทศอินเดีย ซึ่งได้แชมป์ประเภทชายคู่ โดยสามารถชนะทีมเกาหลีใต้ซึ่งเป็นมือ 2 ของรายการ และทั้งคู่ได้เข้าแข่งขันในรายการ โยเน็กซ์ซันไรท์เวียดนามโอเพนกรังด์ปรีซ์โกล์ท 2012 ในฐานะคู่มือวางอันดับ 2 ของรายการ ที่โฮจิมินห์ซิตี้ ประเทศเวียดนาม โดยเป็นฝ่ายชนะทีมไต้หวันในรอบแรก 2-0 เซ็ต (21-14, 21-14) และชนะทีมสิงคโปร์ในรอบสอง 2-0 เซ็ต (21-11, 21-15) ซึ่งสามารถเข้าสู่รอบชิงชนะเลิศโดยพบกับทีมอินโดนีเซีย และสามารถชนะได้ 2-1 เซ็ต (19-21, 21-16 และ 21-11) โดยบดินทร์ อิสสระ และมณีพงศ์ จงจิตร เป็นผู้ครองแชมป์รายการดังกล่าว
โอลิมปิกฤดูร้อน 2012.
ในการแข่งขันกีฬาแบดมินตันในโอลิมปิกฤดูร้อนประเภทชายคู่ เขาได้จับคู่กับมณีพงศ์ จงจิตร ที่ซึ่งทั้งคู่เข้าแข่งขันโอลิมปิกเป็นครั้งแรก ในฐานะอันดับที่ 17 ของโลก จากการประกาศโดยสหพันธ์แบดมินตัน (BWF) ณ วันที่ 3 พฤษภาคม พ.ศ. 2555 โดยทั้งสองเป็นฝ่ายชนะทีมอินโดนีเซียในรอบแรกของกลุ่มบี และรอบสองสามารถชนะทีมเกาหลีใต้ ด้วยผลชนะขาดลอย 2-0 เซ็ต (21-15, 21-14) จากนั้นทั้งคู่เป็นฝ่ายชนะทีมโปแลนด์ 2-1 เซ็ต และผ่านเข้ารอบ 8 คู่สุดท้าย โดยเป็นที่ 1 ของกลุ่มบี ที่ซึ่งพวกเขาได้แพ้ต่อ คู เคียน คีท และ ตาน บูน เฮือง จากประเทศมาเลเซีย ซึ่งเป็นมือวางอันดับ 8 ของโลก 2-0 เซ็ต (21-16, 21-18)
ด้านชีวิตส่วนตัว บดินทร์ อิสสระ มีลูกสาวหนึ่งคน ชื่อ ด.ญ.บุญณินท์ อิสสระ
โกไคเจอร์ โกเซย์เจอร์ ซุปเปอร์เซนไต 199 ฮีโร่ สุดยอดสงครามประจัญบาน

โกไคเจอร์ โกเซย์เจอร์ ซูเปอร์เซนไท 199 ฮีโร่ สงครามศึกครั้งใหญ่ (; โรมาจิ: "Gōkaijā Goseijā Sūpā Sentai Hyakukyūjūkyū Hīrō Daikessen") เป็นภาพยนตร์ซีรีส์ซูเปอร์เซนไทผลิตโดยโตเอะ คัมปะนี โดยเริ่มออกฉายในประเทศญี่ปุ่นเมื่อวันที่ 11 มิถุนายน ค.ศ. 2011 เป็นภาพยนตร์ที่เฉลิมฉลองครบ 35 ปีของซูเปอร์เซนไท ผู้กำกับภาพยนตร์โดย โนโบรุ ทาเคโมโตะ และเขียนบทโดย นารุฮิซะ อาระกาวะ โดยซูเปอร์เซนไทที่ปรากฏ คือ โกเซย์เจอร์ ,โกไคเจอร์ และมีฮีโร่ 199 คนที่ปรากฏจากซูเปอร์เซนไท ภาพยนตร์เรื่องนี้ทำรายได้กว่า 288,610,400 เยน (ประมาณ 3,600,000 ดอลลาร์สหรัฐ) ของการเปิดตัวภาพยนตร์ในสัปดาห์แรก
เด็นจิบลูแห่งขบวนการไฟฟ้า เด็นจิแมนที่ต่อกรกับเผ่าเวเดอร์ ปัจจุบันเปิดร้านขายขนมปังไส้ถั่วแดง เด็นจิปัง (デンジパン) แถวโรงเรียนอนุบาล
ในโกไคเจอร์ VS เกียบัน ไดโกโร่ได้ปรากฏตัวอีกครั้ง มาพร้อมกับชิโร่ โดยได้แนะนำให้โกไคเจอร์ใช้แบทเทิลเคนย่าคีย์และเด็นจิบลูคีย์ในการบุกไปยังคุกอวกาศเพื่อช่วยเหลือเร็ทสึ
โกกุลแบล็คแห่งขบวนการอันยิ่งใหญ่ โกกุลไฟว์ที่ต่อกรกับจักรวรรดิวิทยาศาสตร์มืดเดธดาร์ค
ไดน่าพิงค์แห่งขบวนการวิทยาศาสตร์ ไดน่าแมนที่ต่อกรกับจักรวรรดิจาชินคะ
เรดวันแห่งขบวนการซูเปอร์อิเล็กตรอน ไบโอแมนที่ต่อกรกับจักรวรรดิ์ใหม่เกียร์
เรดเทอร์โบแห่งขบวนการความเร็วสูง เทอร์โบเรนเจอร์ที่ต่อกรกับเผ่าอสูรสรรพคลั่งโบมะ
ริวเรนเจอร์แห่งขบวนการห้าดาว ไดเรนเจอร์ที่ต่อกรกับเผ่าโกม่า ปัจจุบันเรียวได้เลื่อนจากเด็กส่งอาหาร เป็น กุ๊ก ประกอบกิจการร้านอาหารจีนชื่อ อาคะริวเค็น (赤龍軒) มีความฝันที่จะทำเกี๊ยวซ่าให้คนทั่วโลกทาน
มีชื่อเล่นว่า อุเมโกะ เดกะพิงค์แห่งขบวนการมือปราบผู้พิทักษ์ เดกะเรนเจอร์ที่ต่อกรกับเอเลียนไนเซอร์ ปัจจุบันได้ทำเจ้าหน้าที่ตำรวจเหมือนเดิม โดยมาพร้อมกับเมอร์ฟี่ K-9
โบเคนเรดแห่งขบวนการนักผจญภัย โบเคนเจอร์ที่ต่อกรกับเนกาทีฟซินดิเคด
โกออนเยลโล่แห่งขบวนการเอนจิน โกออนเจอร์ที่ต่อกรกับไกอาร์ค
ชินเคนกรีนและชินเคนโกลด์แห่งขบวนการซามูไร ชินเคนเจอร์ที่ต่อกรกับเกโดชู
หัวหน้าองค์กรกางเขนดำในอดีต ได้คืนชีพจากสภาพของกลุ่มหมอกสีดำในอวกาศและมายังกิแกนท์ฮอร์สเพื่อต้องการทำลายซูเปอร์เซ็นไตให้ย่อยยับโดยร่วมมือกับซันการ์ค และใช้พลังแห่งความมืดของตนในการควบคุมเรนเจอร์คีย์ทั้งหมด
;คุโระจูจิ โนะ คิวเซย์ชู บราซิลล่า (黒十字の救星主ブラジラ)
;คุโระจูจิ โนะ โซริไดโจ โยโกจูไทน์ (黒十字の総裏大臣ヨゴシマクリタイン)
;คุโระจูจิ โนะ เมอิฟุชิน ดากอน (黒十字の冥府神ダゴン)
;ซุยเซย์ โนะ เบลดรัน (彗星のブレドラン), ชูปาคาบรา โนะ เบลดรัน (チュパカブラの武レドラン), ไซบอร์ก โนะ เบลด RUN (サイボーのブレドRUN), จิมัตสึริ โนะ เบลดรัน (血祭のブレドラン)
เต็มฟ้า กฤษณายุธ

เต็มฟ้า กฤษณายุธ ชื่อเล่น ปันปัน เป็นนักร้อง นักแสดง นางแบบ และอดีตนักกีฬายิมนาสติกลีลาทีมชาติไทย เต็มฟ้าจบการศึกษาจาก คณะเศรษฐศาสตร์ จุฬาลงกรณ์มหาวิทยาลัย หลักสูตรนานาชาติ (EBA Program) ด้วยเกียรตินิยมอันดับ 1 และเป็นลูกสาวคนเดียวของคุณแหวน ฐิติมา สุตสุนทร นักร้องในสังกัด จีเอ็มเอ็ม แกรมมี่ หลังจากเรียนจบเต็มฟ้าได้ผันตัวเข้าทำงานสายการเงินที่ บริษัทหลักทรัพย์จัดการกองทุนเกียรตินาคินภัทร จำกัด (Kiatnakin Phatra Asset Management) และที่ บล. ซิตี้คอร์ป ประเทศไทย (Citicorp Securities Limited) ปัจจุบันทำงานที่ บล. บีเอ็นพี พารีบาส์ ประเทศไทย (BNP Paribas Securities Limited) 
ประวัติ.
เต็มฟ้า กฤษณายุธ ชื่อเล่น ปันปัน เกิดวันจันทร์ที่ 6 พฤศจิกายน พ.ศ. 2538 เป็นบุตรสาวคนเดียวของ ฐิติมา สุตสุนทร ด้านการเรียน เต็มฟ้าจบการศึกษาระดับมัธยมศึกษาปลายจาก โรงเรียนนานาชาติฮาร์โรว์ (Harrow International School) และระดับปริญญาตรีที่ จุฬาลงกรณ์มหาวิทยาลัย คณะเศรษฐศาสตร์ หลักสูตรนานาชาติ (EBA Program) และเคยเป็นนักเรียนแลกเปลี่ยนที่คณะเศรษฐศาสตร์ของ มหาวิทยาลัยแคลิฟอร์เนีย เบิร์กลีย์ (University of California, Berkeley) ณ เมืองซานฟรานซิสโก สหรัฐอเมริกา 
ปัจจุบัน เต็มฟ้า ผันตัวมาทำงานในสายการเงินการธนาคาร ที่ บริษัท หลักทรัพย์ บีเอ็นพี พารีบาส์ (ประเทศไทย) จำกัด หรือ BNP Paribas Securities (Thailand) Limited ในตำแหน่ง Vice President, Private Banker ในเครือธนาคาร บีเอ็นพี พารีบาส์ 
สำหรับด้านครอบครัว เต็มฟ้า กฤษณายุธ เป็นบุตรสาวคนเดียวของคุณแหวน ฐิติมา สุตสุนทร นักร้องและนักแสดงชื่อดังในสังกัด จีเอ็มเอ็ม แกรมมี่ และนายบรรเจิด กฤษณายุธ เต็มฟ้ามีพี่ชายต่างมารดาสองคน คือ นายปิยะ บุนนาค และนายปรานต์ บุนนาค 
เต็มฟ้าเคยเป็นนักกีฬายิมนาสติกลีลาทีมชาติไทย จากการแข่งขัน กีฬาเยาวชนแห่งชาติ ครั้งที่ 26 เต็มฟ้าได้ 5 เหรียญทอง 1 เหรียญเงิน และได้ตำแหน่งแชมป์ราชินียิมนาสติกและนักกีฬาดีเด่น นอกจากนี้เต็มฟ้าเข้ารอบชิงชนะเลิศในฐานะตัวแทนทีมชาติแข่งขันรายการเยาวชน Youth Olympic Games ที่ประเทศอุซเบกิสถาน ในปี พ.ศ. 2553 และรายการ Asian Rhythmic Gymnastics Championships ที่ประเทศคาซัคสถาน ในปี พ.ศ. 2554
ในการเข้าสู่วงการบันเทิง เต็มฟ้าเคยขึ้นร้องเพลงคู่กับแหวน ฐิติมา ในคอนเสิร์ตครบรอบ 25 ปี รวมทั้งได้แสดงในงานคอนเสิร์ตใหญ่ของ ธงไชย แมคอินไตย์ ชื่อการแสดงว่า "คอนเสิร์ตแบบเบิร์ดเบิร์ด แฟนซีแฟนซน" ไปจนถึงการแสดงมิวสิกวิดีโอเพลง "Look Like Love" ของ สุกฤษฎิ์ วิเศษแก้ว ในปี พ.ศ. 2554 เป็นผลงานในวงการบันเทิงอย่างเป็นทางการ ในปี พ.ศ. 2555 เต็มฟ้าได้แสดงละคร บ่วงรัก เรื่องแรกในบทนางเอกคู่กับ ธนทัต ชัยอรรถ ทางสถานีวิทยุโทรทัศน์กองทัพบก นอกจากนี้ยังมีผลงานละครอีกหลายเรื่อง เช่น เรื่อง เรือนเสน่หา เรื่อง อีสา และเรื่อง สลักจิต คู่กับ ศรราม เทพพิทักษ์ ทางช่องวัน 31 รวมถึงผลงานภาพยนตร์ ตำนานสมเด็จพระนเรศวรมหาราช ภาค ๖ อวสานหงสา
สัก สุตสคาน

นายพลสัก สุตสคาน (Sak Sutsakhan) เป็นนักการเมืองและทหารชาวกัมพูชา ที่มีบทบาทอย่างยาวนานภายในประเทศ เขาเป็นประมุขรัฐคนสุดท้ายของสาธารณรัฐเขมรก่อนจะถูกล้มล้างโดยเขมรแดงใน พ.ศ. 2518 เขาเป็นฝ่ายนิยมสหรัฐที่มักเรียกกันว่า"เขมรขาว" 
ชีวิตช่วงแรก.
สุตสคานเกิดที่พระตะบองเมื่อ 8 กุมภาพันธ์ พ.ศ. 2470 เขาเป็นญาติกับนวน เจียที่ต่อมากลายเป็นผู้นำเขมรแดง เขาได้รับการศึกษาในโรงเรียนนายทหารของฝรั่งเศสในปารีสและกลับมาเป็นทหารในกองทัพกัมพูชา เขาได้รับการสนับสนุนให้ก้าวหน้าอย่างรวดเร็วในระบอบสังคมของพระนโรดม สีหนุจนได้เป็นรัฐมนตรีว่าการกระทรวงกลาโหมที่อายุน้อยที่สุดในกัมพูชาคือ 29 ปี เมื่อ พ.ศ. 2500
สมัยสาธารณรัฐเขมร.
หลังการรัฐประหารใน พ.ศ. 2513 โดยลน นล สุตสคานยังคงเป็นทหารในกองทัพรัฐบาลและได้เป็นรัฐมนตรีว่าการกระทรวงกลาโหมหลายครั้ง รวมทั้งได้รับการยอมรับจากผู้สังเกตการณ์จากสหรัฐในฐานะบุคคลผู้มีความสามารถและไม่เกี่ยวข้องกับการฉ้อราษฎร์บังหลวง
หลังจากที่ชาวสหรัฐและประธานาธิบดีเซากัม คอยออกจากพนมเปญเมื่อ 12 เมษายน สมาชิกของคณะกรรมการสูงสุด 7 คน นำโดยสุตสคานได้เป็นผู้มีอำนาจปกครองสาธารณรัฐเขมรที่ใกล้ล่มสลาย สุตสคานดำรงตำแหน่งประมุขรัฐและประธานสภาแห่งรัฐซึ่งพยายามเจรจาสงบศึกกับเขมรแดงที่ล้อมพนมเปญอยู่ สุตสคานยังคงอยู่ในพนมเปญจนกระทั่งกองทัพคอมมิวนิสต์เข้าเมืองได้ในวันที่ 17 เมษายนด้วยเฮลิคอปเตอร์เที่ยวสุดท้าย สุตสคานแต่งงานและมีบุตร 4 คน
การลี้ภัยและแนวร่วมปลดปล่อยฯ.
สุตสคานลี้ภัยมายังสหรัฐอเมริกาและได้สัญชาติสหรัฐ หลังจากที่เขมรแดงถูกกองทัพที่เวียดนามหนุนหลังโค่นล้มไปเมื่อ พ.ศ. 2522 ซอน ซานและเดียน เดลได้จัดตั้งแนวร่วมปลดปล่อยแห่งชาติประชาชนเขมรซึ่งเป็นขบวนการต่อต้านคอมมิวนิสต์และนิยมสาธารณรัฐที่ใหญ่ที่สุดเพื่อต่อต้านสาธารณรัฐประชาชนกัมพูชา มีฐานที่มั่นตามแนวชายแดนไทย สุตสคานเดินทางมาร่วมด้วยใน พ.ศ. 2524 และได้เป็นผู้บัญชาการกองกำลังติดอาวุธของแนวร่วม
เมื่อมีการจัดตั้งแนวร่วมเขมรสามฝ่าย สุตสคานได้เข้าร่วมประชุมกับซอน เซนจากเขมรแดงและพระนโรดม รณฤทธิ์จากฟุนซินเปกเพื่อตกลงเกี่ยวกับความร่วมมือทางทหารใน พ.ศ. 2528 และในปีเดียวกันนี้ สุตสคานกับซอน ซานเริ่มมีความเห็นไม่ตรงกันเกี่ยวกับการดำเนินไปของสงคราม โดยเฉพาะประเด็นความร่วมมือกับกองทัพเจ้าสีหนุซึ่งสุตสคานต้องการร่วมมือด้วย นอกจากความสำเร็จทางด้านภาคตะวันตกเฉียงเหนือของกัมพูชาแล้ว ในบริเวณอื่น กองทัพของแนวร่วมปลดปล่อยแพ้กองกำลังของเวียดนามระหว่าง พ.ศ. 2527 – 2528 จนถูกจำกัดการเคลื่อนไหว
หลังข้อตกลงสันติภาพปารีส พ.ศ. 2534 สุตสคานแยกตัวออกจากกลุ่มของซอนซานและจัดตั้งพรรคประชาธิปไตยเสรีนิยม เขาเสียชีวิตที่ดีทรอยต์เมื่อ 29 เมษายน พ.ศ. 2537 
ผลงาน.
ใน พ.ศ. 2523 สุตสคานได้เขียนหนังสือเรื่อง "The Khmer Republic at War and the Final Collapse" ซึ่งเป็นเอกสารสำคัญที่ให้ข้อมูลเกี่ยวกับสงครามกลางเมืองกัมพูชา (ดูได้ที่ The Khmer Republic at War and the Final Collapse)
เหรียญเกียรติยศ (ญี่ปุ่น)

เหรียญเกียรติยศ  เป็นอิสริยาภรณ์ที่มอบโดยรัฐบาลญี่ปุ่น เพื่อมอบแก่บุคคลผู้ประสบความสำเร็จในด้านต่าง ๆ สถาปนาขึ้นเมื่อวันที่ 7 ธันวาคม พ.ศ. 2424 ในรัชสมัย สมเด็จพระจักรพรรดิเมจิแห่งจักรวรรดิญี่ปุ่น
ทั้งนี้จะมีการมอบเหรียญเกียรติยศสองครั้งต่อปี คือทุก ๆ วันที่ 29 กุมภาพันธ์ (วันพระราชสมภพของสมเด็จพระจักรพรรดิโชวะ) และ 3 พฤศจิกายน (วันพระราชสมภพของสมเด็จพระจักรพรรดิเมจิ)
ประเภท.
แถบสีแดง.
มอบครั้งแรกในปี พ.ศ. 2425 มอบแก่บุคคลผู้เสี่ยงตนในการช่วยชีวิตผู้อื่น
แถบสีเขียว.
มอบครั้งแรกในปี พ.ศ. 2425 เดิมมอบให้แก่ "เด็ก, ลูกหลาน, ภรรยา และคนรับใช้ สำหรับความกตัญญูและความขยันหมั่นเพียรอันน่ายกย่อง ในขณะที่ตัวของพวกเขาก็เป็นแบบอย่างของประชาชน"
ภายหลังสงครามโลกครั้งที่สอง ในปี พ.ศ. 2493 เหรียญนี้ก็ถูกระงับการมอบ ต่อมาในปี พ.ศ. 2498 เหรียญนี้ก็ถูกแทนที่ด้วยเหรียญเกียรติยศแถบสีเหลือง จนกระทั่งในปี พ.ศ. 2546 เหรียญเกียรติยศแถบสีเขียวก็ถูกฟื้นฟูขึ้นมาเพื่อมอบแก่บุคคลที่มีความกระตือรือร้นในการให้บริการสังคม
แถบสีเหลือง.
มอบครั้งแรกในปี พ.ศ. 2430 (ยกเลิกในภายหลัง); มอบแก่บุคคลที่มีความขยันหมั่นเพียร ในขณะที่การมีส่วนร่วมในกิจกรรมระดับมืออาชีพของพวกเขากลายเป็นแบบอย่างของประชาชน
แถบสีม่วง.
มอบครั้งแรกในปี พ.ศ. 2498 มอบแก่บุคคลที่ได้สนับสนุนต่อการพัฒนาและการปรับปรุงทางวิชาการและศิลปะจนประสบความสำเร็จ
แถบสีน้ำเงิน.
มอบครั้งแรกในปี พ.ศ. 2425 มอบแก่บุคคลที่ได้ทำผลงานสำคัญในพื้นที่พัฒนาสังคมและสวัสดิการหรือการบริการสาธารณะ
แถบสีน้ำเงินเข้ม.
มอบครั้งแรกในปี พ.ศ. 2462 มอบแก่บุคคลที่ใจกว้างต่อการช่วยเหลือทางด้านการเงินสำหรับความเป็นอยู่ที่ดีของประชาชน
ติง จวิ้นฮุย

ติง จวิ้นฮุย (1 เมษายน ค.ศ. 1987 ในยี่ซิง อู๋ซี มณฑลเจียงซู) เป็นนักสนุกเกอร์อาชีพชาวจีนที่ประสบความสำเร็จมากที่สุดในช่วงวัยรุ่นตอนปลายตามด้วย จอห์น ฮิกกินส์ ที่คว้าแชมป์รายการเก็บคะแนนถึงสามครั้ง รวมทั้งเป็นผู้เล่นคนแรกไม่ได้มาจากเกาะอังกฤษได้คว้าแชมป์รายการยูเคแชมเปียนชิป เขายังเป็นผู้เล่นที่เข้าเบรกดี ติงทำเซนจูรีเบรกได้ว่ากว่า 350 ครั้งในอาชีพของเขา
ในธันวาคมปี 2006 ได้สมัครเข้ามหาวิทยาลัยเซี่ยงไฮ้เจียวทงเพื่อที่จะศึกษาในวิชาบริหารธุรกิจและการจัดการ เขาอาศัยในประเทศอังกฤษในช่วงมีฤดูกาลสนุกเกอร์ เขามีเพื่อนที่ดีกับเพื่อนร่วมชาติอย่าง เหลียง เหวินปั๋ว ทั้งคู่ร่วมการฝึกซ้อมในเชฟฟีลด์ เวิลด์สนุกเกอร์อะคาเดมี
จอห์น ฮิกกินส์

จอห์น ฮิกกินส์  เป็นนักสนุกเกอร์อาชีพชาวสกอตแลนด์จากเมืองวิสชอว์ เทิร์นโปรตั้งแต่ในปี 1992 เขาได้แชมป์ถึง 25 ครั้งรวมถึงเวิลด์แชมเปียนชิป 4 ครั้ง และ ยูเคแชมเปียนชิป 3 ครั้ง และได้แชมป์รายการมาสเตอส์ถึง 2 ครั้ง เขาเป็นหนึ่งในผู้เล่นที่ประสบความสำเร็จมากที่สุดในประวัติศาสตร์ของกีฬาสนุกเกอร์ และรวมเซนจูรีเบรกได้มากกว่า 550 ครั้งในการเล่นอาชีพของเขา
โรคเม็ดเลือดแดงรูปเคียว

โรคเม็ดเลือดแดงรูปเคียว (ชื่อพ้อง sickle-cell anaemia (SCA) , drepanocytosis เป็นโรคทางพันธุกรรมที่ถ่ายทอดผ่านทางกระแสเลือด เกิดบนโครโมโซมร่างกาย แบบด้อย (Autosomal recessive)ในปี 1994 สหรัฐฯ ได้ค้นพบว่า ผู้ที่เป็นโรคนี้จะมีอายุขัยโดยเฉลี่ย คืออายุ 42 ปีในผู้ชายและ 50 ปีในผู้หญิง แต่ปัจจุบันสามารถอยู่ได้เกินอายุ 50 ปี เนื่องจากผู้ป่วยมีการดูแลรักษาตัวที่ดี และในสหราชอาณาจักรคาดว่าจะมีอายุขัยสำหรับผู้ป่วยโรคนี้ คือ 53-60 ปี
ส่วนใหญ่โรคนี้จะเกิดกับเด็กมากกว่าคนทั่วไป และจะเกิดในภูมิภาคเขตร้อน (tropical) และบริเวณที่อาจจะเกิดโรคมาลาเรีย เช่น ชาวพื้นเมืองในทวีปแอฟริกา ซึ่งโรคมาลาเรียเป็นโรคพื้นฐานของบริเวณนี้
สาเหตุของโรค.
เป็นโรคที่เกิดจากการเปลี่ยนแปลงของเบสบนสายนิวคลีโอไทด์เพียงหนึ่งตัวในดีเอ็นเอ คือ เกิดการแทนที่ของเบสจากเบส A เป็นเบส T ซึ่งเป็นการกลายพันธุ์ในระดับเล็ก (Point Mutation) เมื่อเกิดกระบวนการแปลรหัส จะได้กรดอะมิโนวาลีนแทนกรดอะมิโนกลูตามิกในตำแหน่งที่ 6 (CTC เป็น CAC) ทำให้ได้รูปร่างของเซลล์เม็ดเลือดแดงที่ผิดปกติ เป็นรูปพระจันทร์เสี้ยวหรือรูปเคียว 
ซึ่งเกิดโดยยีนในเซลล์เม็ดเลือดแดงหรือที่เราเรียกว่า "ฮีโมโกลบิน" 2 อัลลีล คือ HbA HbS
HbAHbA = เม็ดเลือดปกติ
HbAHbS = Sickle cell trait จะแสดงอาการก็ต่อเมื่ออยู่ในสภาวะที่มีออกซิเจนน้อย
HbSHbS = เม็ดเลือดผิดปกติ ก่อให้เกิดโรค Sickle cell Anemia
ทำให้ผู้ที่เป็นโรคนี้มีปัญหาในการขนส่งออกซิเจน ซึ่งสามารถปรับสภาพได้ดีในที่ๆมีออกซิเจนน้อยกว่าคนที่มีเม็ดเลือดแดงปกติ เช่น บนภูเขาสูง เป็นต้น โรคนี้ถ่ายทอดผ่านทางเซลล์ร่างกายแบบด้อย (Autosomal recessive) เป็นโรคทางพันธุกรรมที่ลูกจะได้รับการถ่ายทอดมาจากทั้งพ่อและแม่ อายุของเซลล์เม็ดเลือดแดงของผู้ป่วยโรคนี้จะน้อยกว่าเซลล์เม็ดเลือดแดงของคนปกติ คือ 10-20 วัน จาก 90-120 วัน
อาการของโรค.
โรคนี้เป็นความผิดปกติที่มีแต่กำเนิด การที่มีรูปร่างเซลล์เม็ดเลือดแดงเป็นรูปเคียว ทำให้เซลล์เม็ดเลือดแดงเสียคุณสมบัติในการยืดหยุ่น ซึ่งในคนปกติเซลล์เม็ดเลือดแดงจะมีคุณสมบัตินี้ เกิดการอุดตันในเส้นเลือด บริเวณต่างๆ เมื่อเกิดการเคลื่อนที่ไปในหลอดเลือด จะทำให้เซลล์เม็ดเลือดแดงตายและแตกง่าย เกิดภาวะของโรคแทรกซ้อนขึ้น เช่นอาการปวด มีภาวะติดเชื้อง่าย อัมพฤกษ์ อัมพาต เป็นต้น
วิธีการรักษา.
โรคนี้ไม่สามารถรักษาให้หายขาดได้ จึงต้องให้ยารักษาไปตามลักษณะอาการที่ผู้ป่วยกำลังเป็นอยู่ ซึ่งตัวผู้ป่วยเองก็ต้องจำเป็นดูแลสุขภาพของตนด้วยอีกวิธีหนึ่ง ช่วยให้บรรเทาอาการเจ็บปวดที่อาจจะเกิดขึ้น
ได้ดีมากยิ่งขึ้น เช่น ออกกำลังกายสม่ำเสมอ รับประทานอาหารที่มีประโยชน์ พักผ่อนให้เพียงพอ ตรวจร่างกายเป็นประจำทุก ๆ 6 เดือน เป็นต้น เพื่อเป็นการทำให้ร่างกายมีสุขภาพที่ดี แข็งแรงอยู่เสมอ มีภูมิคุ้มกันร่างกายจากเชื้อโรคต่าง ๆ เป็นการป้องกันการเกิดโรคแทรกซ้อนได้
ยาส่วนใหญ่ที่ผู้ป่วยนี้จะได้รับ คือ ยาเพนิซิลลิน ช่วยบรรเทาอาการปวด และยาป้องกันการติดเชื้อ ซึ่งอาจจะเป็นการฉีควัคซีนเข้าไปในร่างกายของผู้ป่วยหรือยาปฏิชีวนะทั่วไป
การถ่ายทอด (Inheritance).
จะถ่ายทอดโดยผ่านทางสายเลือด ทำให้ลูกมีการแสดงฟีโนไทป์ออกมาเหมือนกับพ่อกับแม่ เช่น สีผม สีตา สีผิว หรือลักษณะทางกายภาพอื่นๆที่เราสามารถมองเห็นได้ภายนอก ถ้าพ่อหรือแม่คนใดคนหนึ่งเป็นโรคนี้(ยีนเป็น ss) และอีกคนหนึ่งเป็นพาหะของโรค (ยีนเป็น Ss) จะทำให้ลูกมีโอกาสเป็นโรคนี้ได้ 50 เปอร์เซ็นต์ แต่ถ้าพ่อและแม่เป็นพาหะของโรคนี้ ก็จะทำให้ลูกเป็นโรคนี้ได้ 25 เปอร์เซ็นต์ ดังแผนถาพ
ไดโนซอร์ เจาะแดนลี้ลับช็อกโลก

ไดโนซอร์ เจาะแดนลี้ลับช็อกโลก  ภาพยนตร์แนวผจญภัยระทึกขวัญ สัญชาติอังกฤษ ในปี ค.ศ. 2012
เนื้อเรื่อง.
จากความลี้ลับของป่าดิบคองโกในแอฟริกาตอนกลาง ถึงเรื่องราวของโมเคเลเอ็มเบ็มเบ ไดโนเสาร์ที่ยังมีชีวิตอยู่ ทำให้ โจนาธาน หัวหน้านักวิจัยจากประเทศอังกฤษ พร้อมด้วยลูกทีมกลุ่มหนึ่ง เดินทางเพื่อไปถ่ายทำสารคดีเกี่ยวกับความจริงที่ซ่อนอยู่ พร้อมด้วยเครื่องมือสื่อสารและอุปกรณ์บันทึกชั้นยอด แต่ ลู้ค ลูกชายวัย 15 ปี ของโจนาธานได้แอบเดินทางตามมาด้วย นั่นทำให้โจนาธานหัวเสียไม่น้อย
เมื่อทั้งหมดเดินทางมาถึงด้วยเฮลิคอปเตอร์ ทั้งหมดได้ถูกโจมตีโดยนกประหลาดกลุ่มหนึ่ง ทำให้เฮลิคอปเตอร์ตก นักบินเสียชีวิต ทั้งหมดได้เข้าไปอยู่ในกระท่อมของชนพื้นเมืองที่ร้าง ก่อนที่จะถูกตามไล่ล่าโดยไดโนเสาร์ทั้งหมดที่อาศัยอยู่ ณ ที่แห่งนั้น จนที่สุด เจ้าหน้าที่ของทางการคองโกได้มาพบกับกระเป๋าสะพายของลู้คลอยน้ำอยู่ ข้างในนั้นมีกล้องวิดีโอที่ถูกบรรจุด้วยวัสดุกันน้ำและกันกระแทกเป็นอย่างดี ซึ่งฟุตเทจที่ลู้คบันทึกเอาไว้ ทำให้โลกต้องตะลึง
เบื้องหลังและการถ่ายทำ.
"The Dinosuar Project" เป็นภาพยนตร์แนวผจญภัยระทึกขวัญ นำเสนอแบบสารคดี ผ่านการถ่ายทำโดยใช้กล้องวิดีโอมือถือ ทำให้มีความรู้สึกเสมือนจริง เหมือนอยู่ในเหตุการณ์ จากการกำกับและเขียนบท โดย ซิด เบนเน็ต
โดยได้วางคาแรตเตอร์ไว้แบบไม่ซับซ้อน ตัวหัวหน้าคณะคือ โจนาธาน มีบุคคลิกความเป็นผู้นำสูง แต่ก็มีความขัดแย้งกับ ลู้ค ลูกชายวัย 15 ที่ไม่ได้ตั้งใจจะให้มาด้วย แต่ลู้คมีความเชี่ยวชาญเรื่องเครื่องมือสื่อสาร ซึ่งก็ได้พิสูจน์ให้โจนาธานเห็นว่า สิ่งที่ลู้คถนัดสามารถนำมาซึ่งการค้นพบที่น่าอัศจรรย์เป็นอย่างยิ่ง 
ภาพยนตร์นั้นได้ถ่ายทำจริง ๆ กันในป่าดิบของแอฟริกาใต้ ในช่วงที่ถ่ายทำตรงกับฤดูหนาวและต้องเผชิญกับพายุที่ค่อนข้างรุนแรงหลายครั้ง แต่ก็ไม่มีใครถอดใจไปแม้แต่คนเดียว
ขบวนการโจรสลัด โกไคเจอร์ เดอะมูฟวี่ ผจญเรือผีจากฟากฟ้า

ขบวนการโจรสลัด โกไคเจอร์ เดอะมูฟวี่ ผจญเรือผีจากฟากฟ้า (; โรมาจิ: "Kaizoku Sentai Gōkaijā Za Mūbī Sora Tobu Yūreisen") เป็นภาพยนตร์ซีรีส์ซูเปอร์เซนไทผลิตโดยโตเอะ คัมปะนี ซีรีส์เรื่องโกไคเจอร์ ออกฉายในประเทศญี่ปุ่นเมื่อวันที่ 6 สิงหาคม ค.ศ. 2011 ในระบบ3 มิติ พร้อมกับภาพยนตร์เรื่อง มาสค์ไรเดอร์โอซ์ วันเดอร์ฟูล โชกุน และคอร์เมดัลทั้ง 21
หัวหน้าเอเลี่ยนไนเซอร์ที่คืนชีพจากนรกอีกคนหนึ่ง
ท่าไม้ตายของโกเรนเจอร์ โดยรอบนี้เป็นการเรียกเชียร์เกิร์ลที่มาจาก G3 Princess
หุ่นยนต์ของลอสดาร์คมีลักษณะคล้ายกับโกไคโอทุกประการแต่มีจุดแตกต่างคือสัญลักษณ์บนส่วนต่างๆ เป็นตราหัวกะโหลก
ขบวนการเทพสวรรค์ โกเซย์เจอร์ VS ชินเคนเจอร์ เดอะมูฟวี่ ดวลเดือดทูตสวรรค์ท้าซามูไร!

โกเซย์เจอร์ ปะทะ ชินเคนเจอร์ เดอะมูฟวี่ : ดวลเดือดทูตสวรรค์ท้าซามูไร! (; โรมาจิ: "Tensō Sentai Goseijā tai Shinkenjā Epikku on Ginmaku") เป็นภาพยนตร์ซีรีส์ซูเปอร์เซนไทผลิตโดยโตเอะ คัมปะนี โดยได้นำซีรีส์ โกเซย์เจอร์และชินเคนเจอร์มาทำเป็นภาพยนตร์ เริ่มออกฉายในประเทศญี่ปุ่นเมื่อวันที่ 22 มกราคม ค.ศ. 2011
ทรุมเซอ

ทรุมเซอ (, ;) เป็นเมืองและเทศบาลในเทศมณฑลทรุมส์ ประเทศนอร์เวย์ เป็นเมืองท่าทางทะเลบนเกาะขนาดเล็กระหว่างเกาะควาเลอยากับผืนแผ่นดินใหญ่ เป็นเมืองที่มีบ้านเก่าทำจากไม้จำนวนมากที่สุดในนอร์เวย์เหนือ บ้านเก่าที่สุดสร้างตั้งแต่ปี ค.ศ. 1789 มีอาสนวิหารอาร์กติก (Arctic Cathedral) วิหารสมัยใหม่ที่สร้างในปี ค.ศ. 1965 ที่เป็นจุดสังเกตที่มีชื่อเสียงที่สุดของเมือง
ทรุมเซอตั้งอยู่ในนอร์เวย์เหนือ เทศบาลนี้มีขนาด อยู่ในอันดับ 2 จากทั้งหมด 356 เทศบาล ซึ่งมีประชากร 76,974 คน ทรุมเซอเป็นเทศบาลที่มีประชากรมากเป็นอันดับ 12 ของประเทศนอร์เวย์ โดยมีความหนาแน่นประชากรที่ และในช่วง 10 ปีที่ผ่านมา มีประชากรเพิ่มขึ้นร้อยละ 14.4
เมืองพี่น้อง.
ทรุมเซอเป็นเมืองพี่น้องกับเมืองดังนี้
<templatestyles src="Div col/styles.css"/>
ผู้เผด็จการ

ผู้เผด็จการ  เป็นผู้ปกครอง (คือ สมบูรณาญาสิทธิราชย์หรืออัตตาธิปไตย) ที่มีอำนาจเบ็ดเสร็จแต่เพียงผู้เดียว (ซึ่งอาจรวมถึงการควบคุมทางทหารหรือสินบน แต่ไม่จำเป็นเสมอไป) แต่ไม่ถูกจำกัดอยู่เฉพาะในวงศาคณาญาติ อย่างสมบูรณาญาสิทธิราชย์ เมื่อรัฐอื่นเรียกประมุขแห่งรัฐใดรัฐหนึ่งว่า ผู้เผด็จการ รัฐนั้นจะถูกเรียกว่า เผด็จการ คำนี้กำเนิดขึ้นเป็นตำแหน่งของฝ่ายปกครองในโรมโบราณที่ถูกแต่งตั้งโดยวุฒิสภา เพื่อปกครองสาธารณรัฐในยามฉุกเฉิน (ดูเพิ่มที่ ผู้เผด็จการโรมัน)
โดยทั่วไป การใช้คำว่า "ผู้เผด็จการ" สมัยใหม่มักใช้อธิบายผู้นำที่ถือ และ/หรือ ละเมิดอำนาจจากบุคคลเกินธรรมดา โดยเฉพาะอย่างยิ่ง อำนาจที่จะออกกฎหมายโดยไม่มีการจำกัดจากสภานิติบัญญัติ เผด็จการมักเข้าลักษณะดังต่อไปนี้ การเลื่อนการเลือกตั้งและยกเลิกเสรีภาพพลเมือง การประกาศสถานการณ์ฉุกเฉิน การปกครองโดยกฤษฎีกา การปราบปรามคู่แข่งทางการเมืองโดยไม่อาศัยกระบวนการนิติธรรม รวมทั้งรัฐพรรคการเมืองเดียวและลัทธิบูชาบุคคล ผู้นำทั้งหลายที่เถลิงอำนาจในหลากหลายระบอบ เช่น เผด็จการทหาร รัฐพรรคการเมืองเดียว และรัฐบาลพลเรือนที่อยู่ภายใต้การปกครองส่วนตัว ถูกเรียกว่าเป็น ผู้เผด็จการ ทั้งนี้ พวกเขาอาจมีมุมมองทางการเมืองเป็นฝ่ายซ้ายหรือฝ่ายขวา หรืออาจเป็นกลางทางการเมืองก็ได้
นกศิวะหางสีตาล

นกศิวะหางสีตาล หรือ นกศิวะหางตาล (ชื่อวิทยาศาสตร์: "Minla strigula") เป็นนกในวงศ์นกกะรางและนกหางรำ (Leiothrichidae) พบในอนุทวีปอินเดียและเอเชียตะวันออกเฉียงใต้ เป็นสัตว์ป่าคุ้มครอง ตามพระราชบัญญัติสงวนและคุ้มครองสัตว์ป่า พุทธศักราช 2535
ลักษณะ.
นกศิวะหางสีตาลเป็นนกที่มีขนาดปานกลาง ตัวผู้และตัวเมียเหมือนกัน ทางด้านบนของตัวมีสีเขียวมะกอก ด้านล่างมีสีอ่อนกว่าบนหลัง รอบตามีสีเหลือง หางและปีกบางส่วนมีสีน้ำตาลแกมแดง หน้าผากมีสีน้ำตาลแดง ที่คอมีลายขวางสีดำ มีความยาวจากปลายปากจรดปลายหางประมาณ16-18.5 เซนติเมตร มีหัวสีน้ำตาลอมส้มซึ่งค่อยๆจางลงจนกลมกลืนกับสีของหลัง ไหล่ สะโพกซึ่งเป็นสีเขียวอ่อนแกมเทา คางสีเหลืองเข้ม ใต้คอสีขาวมีลายบั้งสีดำขวางอยู่หลายๆบั้ง ทำให้ดูเหมือนเป็นนกที่มีคอลายๆ ปากสีน้ำตาลเข้ม ขนคลุมส่วนล่างของลำตัวเป็นสีเหลืองออกเขียวอ่อนนิดๆ ขนปีกมีสีเป็นชุดเดียวกับขนหางคือสีน้ำตาลแกมแดง ดำ และ ขาว มีจุดเด่นซึ่งเป็นที่มาของชื่อคือขนหางคู่บนสุดมีสีน้ำตาลแกมแดง ปลายหางเป็นสีขาวอมเหลือง ขอบขนและขนหางคู่อื่นเป็นสีดำ ตัวผู้และตัวเมียหน้าตาคล้ายคลึงกัน
การกระจายพันธุ์.
พบในอนุทวีปอินเดีย และเอเชียตะวันออกเฉียงใต้, กระจายพันธุ์ข้ามไปยังภูฐาน, อินเดีย, ลาว, มาเลเซีย, พม่า, เนปาล, ไทย, ทิเบต และเวียดนาม อาศัยในป่าดิบเขาเขตร้อนและกึ่งเขตร้อน สูงจากระดับน้ำทะเล 1500-3700 เมตร
สำหรับในประเทศไทย พบในภาคตะวันตกเฉียงเหนือ พบได้บ่อยมากที่ดอยอินทนนท์ โดยชนิดย่อยที่พบในเมืองไทยคือชนิดย่อย "M.s.castanicauda" ซึ่งพบเป็นครั้งแรกในประเทศพม่าเมื่อปี พ.ศ. 2420 และพบในเมืองไทยที่ดอยอินทนนท์เมื่อ พ.ศ. 2477 นอกจากดอยอินทนนท์แล้วยังสามารถพบนกศิวะหางสีตาลได้ที่ดอยผ้าห่มปก เชิงยอดเขาโมโกจู จังหวัดกำแพงเพชร เขตรักษาพันธุ์สัตว์ป่าอุ้มผาง จังหวัดตาก
พฤติกรรม.
ทำรังวางไข่ในช่วงฤดูฝน เมื่อถึงฤดูผสมพันธุ์นกในฝูงจะแยกย้ายกันไปอยู่เป็นคู่ ในการเกี้ยวพาราสีนกแต่ละคู่จะเบียดกันแนบชิดตลอดเวลา ทำรังเป็นรูปถ้วยสูงจากพื้นดิน1-3เมตร ทำรังด้วยหญ้า ใบไผ่ มอส เปลือกต้นก่อที่นำมาขัดสานเป็นรูปถ้วยแล้วรัดภายนอกด้วยไลเคนส์ทำให้รังดูแข็งแรงและกลมกลืนกับสภาพแวดล้อม รองก้นรังด้วยขนสัตว์ รากไม้เล็กๆ ฝอยลม ใบสน วางไข่ครอกละ 2-4 ฟอง เปลือกไข่สีเขียวอมฟ้าหรือน้ำเงินเข้ม หรือน้ำเงินแกมเขียว ทั้งพ่อและแม่นกช่วยกันเลี้ยงลูกอ่อน การกินอาหารกินพวกแมลง หนอน เมื่อถึงฤดูหนาวจะอาศัยกินพวกน้ำหวานจากดอกไม้
แขวงบางมด (เขตทุ่งครุ)

บางมด เป็นท้องที่การปกครองระดับแขวงหนึ่งในสองแห่งของเขตทุ่งครุ กรุงเทพมหานคร สภาพพื้นที่โดยทั่วไปเป็นแหล่งที่อยู่อาศัย
ที่ตั้งและอาณาเขต.
แขวงบางมดมีอาณาเขตติดต่อกับเขตการปกครองข้างเคียงดังต่อไปนี้
การคมนาคม.
ถนนสายหลักในพื้นที่แขวงบางมด ได้แก่
ส่วนถนนสายรองและทางลัด ได้แก่
วิทยาสัตว์ลึกลับ

วิทยาสัตว์ลึกลับ หรือ วิทยาสัตว์ประหลาด (มาจากภาษากรีก κρυπτός, (kryptos), "ซ่อนเร้น" รวมกับคำว่า สัตววิทยา อันหมายถึง "การศึกษาสัตว์ที่ซ่อนเร้น") เป็นศาสตร์ชนิดหนึ่ง ที่ศึกษาเกี่ยวกับสัตว์ที่ยังไม่เป็นที่รู้จักกันในทางวิทยาศาสตร์ หรือสัตว์ประหลาด อาทิ บิ๊กฟุต, ชูปาคาบรา 
ศาสตร์แขนงนี้ได้ถูกบัญญัติขึ้นโดย แบร์นาร์ด อูเวลมงส์ นักชีววิทยาชาวเบลเยียม จนได้รับการยกย่องว่าเป็น "บิดาแห่งวิทยาสัตว์ลึกลับ"
วิทยาสัตว์ลึกลับ ได้มีผู้ที่ศึกษาศาสตร์ทางด้านนี้อย่างจริงจัง มีนักวิทยาศาสตร์หลายคนที่มีชื่อเสียงทางด้านนี้ อาทิ คาร์ล ชูเกอร์ ชาวอังกฤษ, รอย แมคคัล และลอเรน โคลแมน ชาวอเมริกัน เป็นต้น จนมีการก่อตั้งขึ้นเป็น สมาคมวิทยาสัตว์ลึกลับนานาชาติ (International society of Cryptozoology, ตัวย่อ: ISC) ขึ้นในปี ค.ศ. 1982 มีสำนักงานใหญ่ที่เมืองทูซอน รัฐแอริโซนา สหรัฐอเมริกา โดยทุกปีสมาคมจัดการประชุมใหญ่เพื่อให้สมาชิกแลกเปลี่ยนความรู้และยังมีการจัดส่งคณะออกสำรวจค้นหาสัตว์ลึกลับจากทั่วโลกเป็นประจำ เช่น การทดสอบดีเอ็นเอของเยติ เป็นต้น
อย่างไรก็ดี ได้มีการวิจารณ์ว่า วิทยาสัตว์ลึกลับเป็นศาสตร์ที่ไม่ได้รับการยอมรับจากนักวิทยาศาสตร์อย่างแท้จริง และไม่ยอมรับให้เป็นแขนงหนึ่งของสัตววิทยา โดยถือเป็นวิทยาศาสตร์เทียม ด้วยหลายอย่างมิได้ใช้ระเบียบวิธีทางวิทยาศาสตร์ แต่สำหรับผู้ที่ศึกษาศาสตร์ทางด้านนี้กลับมีความเชื่อมั่น ด้วยมีการค้นพบสัตว์หลายชนิดที่โลกไม่รู้จักหรือคิดว่าสูญพันธุ์ไปแล้วหลายอย่าง เช่น ปลาซีลาแคนท์ ที่แอฟริกา, ซาวลา ที่เวียดนาม เป็นต้น
พีซเมคเกอร์ หยุดนิวเคลียร์มหาภัยถล่มโลก

"สำหรับวงดนตรีสัญชาติไทย ดูที่ พีซเมคเกอร์"
"สำหรับความหมายอื่น ดูที่ ระเบิดนิวเคลียร์"
พีซเมคเกอร์ หยุดนิวเคลียร์มหาภัยถล่มโลก  ภาพยนตร์โลดโผนสัญชาติอเมริกัน ในปี ค.ศ. 1997
เนื้อเรื่อง.
ทั่วทั้งโลกต้องตื่นตะลึงอย่างฉับพลันเมื่อรถไฟบรรทุกหัวรบนิวเคลียร์ของรัสเซียที่ถูกระบุให้ทำลายทิ้งตามข้อตกลงปลดอาวุธนิวเคลียร์ระหว่างชาติ เกิดอุบัติเหตุชนกับรถไฟบรรทุกผู้โดยสารทำให้หัวรบนิวเคลียร์กว่า 75 ตันเกิดระเบิดทันที และส่วนหนึ่งสูญหายไปในช่วงเกิดชุลมุน เป็นเหตุให้ ดร.จูเลีย เคลลี่ นักวิทยาศาสตร์ฟิสิกส์นิวเคลียร์สาวในฐานะหัวหน้ากลุ่มต่อต้านนิวเคลียร์ประจำทำเนียบขาวต้องเข้ามาปฏิบัติภารกิจพิเศษเพื่อสืบหาตัวผู้ร้าย โดยต้องร่วมมือกับ พันเอก ทอม เดโว หนึ่งในผู้บัญชาการของหน่วยปฏิบัติการพิเศษแห่งกองทัพสหรัฐ ผู้ที่มักจะมีแนวความคิดและจริยธรรมขัดแย้งกับ ดร.จูเลียเสมอ แต่ไม่ว่ายากเย็นเพียงใดทั้งสองต้องร่วมมือกันทำทุกอย่าง ก่อนที่ความหายนะจะแผ่ไปทั่วทุกมุมโลก
เบื้องหลัง.
"The Peacemaker" เป็นภาพยนตร์เรื่องแรกจากการผลิตของ ดรีมเวิร์กส บริษัทผลิตภาพยนตร์ของฮอลลีวู้ด ที่เพิ่งก่อตั้งขึ้นมาก่อนหน้านั้นไม่นาน โดย สตีเวน สปีลเบิร์ก, เจฟฟรีย์ แคตเซนเบิร์ก และเดวิด เกฟเฟน สำหรับในเรื่องนี้ ผู้กำกับภาพยนตร์ คือ มิมิ ลีเดอร์ ผู้กำกับฯหญิงเจ้าของรางวัลเอ็มมี่จากซีรีส์ชุด "ER" ที่ประสบความสำเร็จอย่างมาก และได้ จอร์จ คลูนีย์ นักแสดงหนุ่มชาวอเมริกันที่เคยร่วมงานกับลีเดอร์มาก่อนใน "ER" มารับบทนำ คู่กับ นิโคล คิดแมน นางเอกชาวออสเตรเลีย 
ภาพยนตร์ถ่ายทำในหลายสถานที่ ทั้ง มาซิโดเนีย, นิวยอร์ก, ฟิลาเดลเฟีย, บราติสลาวา และเวียนนา 
ดนตรีประกอบประพันธ์ โดย ฮานส์ ซิมเมอร์ นักประพันธ์เพลงชาวเยอรมันที่มีผลงานระดับโลกมาก่อนหน้านั้น หลายเรื่อง อัลบั้มดนตรีประกอบจัดจำหน่าย โดย ยูนิเวอร์แซลมิวสิก
พิซีน

พิซีน (Picene) เป็นไฮโดรคาร์บอนที่พบในเรซิน และ ในถ่านหิน น้ำมันดินและปิโตรเลียม เตรียมได้จากปฏิกิริยาของ anhydrous aluminium chloride กับส่วนผสมของ แนฟทาลีน และ 1,2-Dibromoethane หรือโดยการกลั่น a-dinaphthostilbene เมื่อตกผลึกจะไม่มีสีแต่จะเรืองแสงสีน้ำเงิน ละลายในกรดซัลฟิวริกเข้มข้น ได้สารละลายสีเขียว กรดโครมิก ใน กรดอะซีติกเข้มข้นจะออกซิไดส์พิซีนไปเป็น picene-quinone, picene-quinone carboxylic acid, และเป็น phthalic acid ในที่สุด
เมื่อทำปฏิกิริยากับ โพแทสเซียม หรือ รูบิเดียม ที่อุณหภูมิต่ำกว่า 18 K พิซีนจะมีคุณสมบัติเป็นตัวนำยิ่งยวด
ชิน จง-โอ

ชิน จง-โอ  เกิดวันที่ 24 กันยายน ค.ศ. 1979 ที่จังหวัดคังว็อน เป็นนักกีฬายิงปืนชาวเกาหลีใต้ผู้ซึ่งนับถือศาสนาพุทธ เขาเข้าแข่งขันในโอลิมปิกฤดูร้อน 2004, 2008 และ 2012 โดยเป็นแชมป์โอลิมปิกสามรายการ และเป็นหนึ่งในนักกีฬาประเภทบุคคลที่ประสบความสำเร็จมากที่สุดในกีฬาโอลิมปิก รวมถึงเป็นนักกีฬาเพียงคนเดียวเท่านั้นที่ได้รับรางวัลเหรียญทองในกีฬาปืนพก 50 เมตรชาย
วันที่ 17 สิงหาคม ค.ศ. 2004 จินได้รับรางวัลเหรียญเงินในกีฬาปืนพก 50 ม. ชาย ของการแข่งขันโอลิมปิกฤดูร้อน 2004 โดยได้คะแนนน้อยกว่าอันดับแรกสองคะแนนในรอบไฟนอล หลังจากเป็นผู้ชนะในรอบคัดเลือก
วันที่ 12 สิงหาคม ค.ศ. 2008 จินได้รับรางวัลเหรียญทองในกีฬาปืนพก 50 ม. ชาย ของการแข่งขันโอลิมปิกฤดูร้อน 2008 นอกจากนี้ เขายังได้รับรางวัลเหรียญเงินจากปืนลม 10 ม. ชาย ในวันที่ 9 สิงหาคม ของปีเดียวกันนี้
วันที่ 28 กรกฎาคม ค.ศ. 2012 จินได้รับรางวัลเหรียญทองในกีฬาปืนลม 10 ม. ชาย ของการแข่งขันโอลิมปิกฤดูร้อน 2012 และในวันที่ 5 สิงหาคม เขาได้รับรางวัลเหรียญทองในกีฬาปืนพก 50 ม. ชาย โดยกลายเป็นนักกีฬาชายคนแรกที่ประสบความสำเร็จในการรักษาตำแหน่งของกีฬาโอลิมปิกรายการปืนพก 50 เมตรเอาไว้ได้ และในลักษณะเดียวกันนี้ จินยังเป็นบุคคลแรกที่ได้รับรางวัลเหรียญทองรายการปืนลม 10 เมตรชาย และปืนพก 50 เมตรชายภายในโอลิมปิกครั้งเดียวกัน และเป็นหนึ่งในห้านักยิงปืนที่ได้รับรางวัลสองเหรียญทองภายในโอลิมปิกครั้งเดียวกัน นับจากชายคนแรกที่สามารถทำได้สำเร็จอย่าง ออตโต โอลเซ่น จากทีมชาตินอร์เวย์ในโอลิมปิกฤดูร้อน 1920 เขาเป็นหนึ่งในสามของนักยิงปืนที่ได้รับรางวัลสามเหรียญทองโอลิมปิก เช่นเดียวกับ ราล์ฟ ชูมันน์ จากประเทศเยอรมนี และ คิม โรด จากสหรัฐอเมริกา เขากลายเป็นนักกีฬาชาวเกาหลีคนแรกที่ชนะรางวัลสามเหรียญทองโอลิมปิกในประเภทบุคคล โดยชนะห้ารายการแข่งขันโอลิมปิก จากการเข้าแข่งขันสี่ครั้ง ของการป้องกันตำแหน่งในโอลิมปิกฤดูร้อน (ในขณะที่ ซิม กวอนโฮ ได้รับรางวัลจากมวยปล้ำเกรกโก-โรมัน ใน ค.ศ. 1996 และ 2000 ที่ซึ่งเขาชนะในสองรุ่นน้ำหนักที่ต่างกัน) รวมถึงได้รับสองเหรียญทองในประเภทบุคคลภายในกีฬาโอลิมปิกครั้งเดียวกัน และเป็นผู้ชนะกีฬาโอลิมปิกสามครั้งติดต่อกัน (ในขณะที่ คิม ซูนยอง ได้รับรางวัลเหรียญทอง, เหรียญเงิน และเหรียญทองแดงตามลำดับในกีฬายิงธนู ใน ค.ศ. 1988, 1992 และ 2000 แต่ก็ไม่ได้ต่อเนื่องกันในกีฬาโอลิมปิก)
เลื้อยทะลวง 20,000 โยชน์

เลื้อยทะลวง 20,000 โยชน์  ภาพยนตร์ไซไฟแอ็คชั่นระทึกขวัญสัญชาติอเมริกัน ในปี ค.ศ. 1998
เนื้อเรื่อง.
ทะเลจีนใต้เป็นดินแดนลี้ลับที่ไม่ได้รับการสำรวจ เรือที่ผ่านไปมาบริเวณนี้มักหายไปอย่างไร้ร่องรอยอยู่บ่อย ๆ ท่ามกลางพายุที่โหมซัด พินนิแกน กัปตันเรือรับจ้างต้องพาคนกลุ่มหนึ่งที่ไม่ทราบที่มาที่ไป นำโดย ฮันโนเฟอร์ ไปยังจุด ๆ หนึ่ง ซึ่งเป็นเรือสำราญลำใหญ่ที่เพิ่งออกแล่นทะเลเป็นครั้งแรก ฮันโนเฟอร์ หัวหน้าได้แสดงตัวว่าต้องการปล้นเรือ ด้วยหัวรบนิวเคลียร์ และได้บังคับพินนิแกนพร้อมกับลูกเรือทั้งหมดให้ทำตาม
เมื่อทั้งหมดขึ้นไปบนเรือ ปรากฏว่าไม่พบใครอยู่เลย และพบแต่ซากปรักหักพัง เมื่อออกสำรวจก็พบกัปตัน, เจ้าของเรือ และทริลเลี่ยน ผู้โดยสารสาวที่ถูกจับขังไว้ในฐานะหัวขโมย กักตัวเองอยู่ในห้องนิรภัย แคนตัน เจ้าของเรือได้ระล่ำระลักถึงสัตว์ประหลาด ที่เป็นหนอนทะเลขนาดยักษ์ที่โจมตีใส่ ก่อนที่มันจะกลับมากินทุกคนให้เกลี้ยง
การผลิต.
"Deep Rising" เป็นภาพยนตร์ที่ออกฉายในปี ค.ศ. 1998 จากการกำกับและเขียนบทของ สตีเฟน ซอมเมอร์ส ผู้กำกับฯชาวอเมริกัน จากการผลิตของ ฮอลลีวู้ดพิคเจอร์ส บริษัทในเครือของ วอลท์ ดิสนีย์ พิคเจอร์ส และซิดนีย์พิคเจอร์ส 
และได้ทีมงานผลิตวิชวลเอฟเฟกต์ที่มีชื่อเสียง จากบริษัท ดรีมเควสท์อิมเมจส์ คือ ร็อบ บ็อทเทิน ที่เคยได้รับรางวัลออสการ์สาขานี้มาแล้ว จาก "Total Recall" ในปี ค.ศ. 1990 ร่วมกับ ไมเคิล เซีย ที่มีผลงานมาแล้วกับภาพยนตร์หลายเรื่องของเจมส์ คาเมรอน และ "Armageddon"
แต่เมื่อภาพยนตร์ออกฉายแล้ว กลับประสบความล้มเหลวอย่างสิ้นเชิงทั้งรายได้และเสียงวิจารณ์
ประชุมกฎหมายแพ่ง

ประชุมกฎหมายแพ่ง  เป็นประชุมข้อเขียนทางนิติศาสตร์ซึ่งจักรพรรดิยุสตินิอานุสที่ 1 จักรพรรดิแห่งจักรวรรดิโรมันตะวันออก มีพระราชโองการให้รวบรวมและเผยแพร่ตั้งแต่ ค.ศ. 529 ถึง ค.ศ. 534 มักเรียกกันว่า ประชุมกฎหมายจัสติเนียน (Code of Justinian) แต่อันที่จริงแล้วชื่อนี้เป็นเพียงชื่อภาคแรกของประชุมกฎหมายจากทั้งหมดสี่ภาค คือ "ประชุมกฎหมาย (Codex)" เลือกเอาพระราชบัญญัติบางฉบับมาประมวลไว้, "ประชุมคำวินิจฉัย (Digest)" เลือกเอาคำวินิจฉัยของศาลและงานเขียนของนักนิติศาสตร์มาประมวลไว้, "ประชุมตำรา (Institutiones)" เป็นตำราเรียนกฎหมาย และ"ประชุมกฎหมายใหม่ (Novellae)" เลือกเอาพระราชบัญญัติที่ตราขึ้นใหม่หลังจากเผยแพร่สามภาคแรกไปแล้วมาประมวลไว้ ประชุมกฎหมายแพ่งนี้ แม้บางส่วนมีลักษณะเป็นหนังสือเรียน แต่ก็มีผลเป็นกฎหมายทั้งสิ้น
พระเจ้าจัสติเนียนทรงตั้งคณะกรรมการขึ้นคณะหนึ่งให้ประชุมกฎหมายข้างต้น มีตุลาการทริโบเนียน (Tribonian) เป็นประธาน และมีอำนาจตรวจแก้ข้อความที่ประชุมกันไว้นั้นด้วย อย่างไรก็ดี คณะกรรมการจะได้แก้ไขเพิ่มเติมเนื้อหาต้นฉบับไปมากน้อยเท่าไรนั้นไม่อาจทราบได้ เพราะไม่มีต้นฉบับหลงเหลืออีก ประชุมกฎหมายแพ่งเขียนและเผยแพร่เป็นภาษาละตินซึ่งเป็นภาษาราชการในครั้งนั้น แม้ว่าภาษาที่แพร่หลายยิ่งกว่าในหมู่พ่อค้าประชาชนคือภาษากรีกก็ตาม
ประชุมกฎหมายแพ่งนี้ใช้บังคับมายาวนานเท่าไรและในแห่งหนตำบลใดบ้างนั้นมิอาจทราบได้เช่นกัน แต่เท่าที่ทราบ ในยุคมืดไม่มีการใช้ประชุมกฎหมายแพ่งเป็นการทั่วไป ต่อมาในมัชฌิมยุค ผู้คนทั้งฆราวาสและสงฆ์จึงเริ่มสนใจประชุมกฎหมายแพ่งอีกครั้ง โดยรับประชุมกฎหมายนั้นเข้ามาเป็นกฎหมายเอกชนของพวกตน ส่วนเนื้อหาในทางกฎหมายมหาชนนั้นยังไม่เป็นที่ยอมรับกัน ประชุมกฎหมายแพ่งที่ได้รับการรื้อฟื้นเป็นกฎหมายเอกชนนี้เองกลายเป็นรากฐานแห่งระบบซีวิลลอว์ ทั้งยังเป็นพื้นแห่งกฎหมายศาสนจักร ถึงขนาดที่มีคำกล่าวว่า "พระศาสนจักรอยู่ได้เพราะกฎหมายโรมัน" (ecclesia vivit lege romana) ส่วนระบบคอมมอนลอว์นั้นรับอิทธิพลประชุมกฎหมายแพ่งน้อยมาก แต่หลักการพื้นฐานบางประการยังดำรงอยู่ในกฎหมายนอร์ม็องดี เช่น เรื่องสัญญา และเรื่องกฎหมายลายลักษณ์อักษรกับกฎหมายจารีตประเพณี ขณะที่ในระดับโลกนั้น ประชุมกฎหมายแพ่งมีบทบาทสำคัญต่อกฎหมายระหว่างประเทศแผนกคดีเมือง และภาคทั้งสี่ของประชุมกฎหมายแพ่งยังเป็นพื้นฐานนิติประเพณีตะวันตกด้วย
พระสิทธิการโกศล (เมธ ปญฺญาวโร)

พระสิทธิการโกศล (เมธ ปญฺญาวโร)อดีตที่ปรึกษาเจ้าคณะจังหวัดสุรินทร์ (มหานิกาย),อดีตรองเจ้าคณะจังหวัดสุรินทร์ (มหานิกาย) และอดีตเจ้าอาวาสวัดปราสาท ตำบลระแงง อำเภอศีขรภูมิ จังหวัดสุรินทร์ 
ได้รับพระมหากรุณาธิคุณโปรดพระราชทานสมณศักดิ์ตั้งเป็นพระราชาคณะชั้นสามัญเปรียญ เมื่อวันที่ ๕ เดือนธันวาคม พ.ศ. ๒๕๔๙ โดยมีราชทินนามตามสัญญาบัตรประกอบพัดยศสมณศักดิ์ ว่า พระสิทธิการโกศล,(สป.) 
การศึกษา / วิทยฐานะ.
แผนกสามัญศึกษา
แผนกนักธรรม-บาลี
มาร์โก มาริน

มาร์โก มาริน  เกิดวันที่ 13 มีนาคม ค.ศ. 1989 เป็นนักฟุตบอลชาวเยอรมัน ปัจจุบันได้ลงเล่นให้กับอัลอะฮ์ลี ในซาอุดีโปรเฟสชันนัลลีก โดยเล่นในตำแหน่ง ปีก และ กองกลางตัวรุก จากสไตล์ของมาริน แฟนบอลและสื่อต่างๆ ได้ขนานนามว่าเป็นเมสซีแห่งเยอรมัน เพราะมีสไตล์การเล่นเหมือน ลิโอเนล เมสซิ ของ บาร์เซโลนา
เซซาร์ อัซปิลิกูเอตา

เซซาร์ อัซปิลิกูเอตา ตังโก ([ˈθe̞saɾ ˌaθpiliˈkwe̞ta ˈtaŋko̞]; เกิดวันที่ 28 สิงหาคม ค.ศ. 1989) เป็นนักฟุตบอลชาวสเปน ปัจจุบันลงเล่นในตำแหน่งกองหลังให้แก่เซบิยาสโมสรในลาลิกาและทีมชาติสเปน
อัซปิลิกูเอตา เริ่มต้นอาชีพกับทีมเยาวชนของเซอา โอซาซูนา ในปี 2001 เขาถูกเลื่อนขึ้นสู่ทีมชุดใหญ่ในอีกหกปีถัดมา  เขาลงเล่นในลาลิกาสามฤดูกาลก่อนย้ายไปมาร์แซย์ ในปี 2010 เขาช่วยให้ทีมชนะเลิศกุปเดอลาลีก และทรอเฟเดช็องปิยง 2 สมัย เขาย้ายไปเชลซีในฤดูร้อนปี 2012 เขาพาทีมชนะเลิศยูฟ่ายูโรปาลีกในฤดูกาลแรก รวมถึงพรีเมียร์ลีก และฟุตบอลลีกคัพ ในปี 2015 ปัจจุบันเขาลงเล่นมากกว่า 400 นัดให้กับทีม ทำให้เป็นผู้ที่ลงเล่นสูงสุดเป็นลำดับที่ 8 ในประวัติศาสตร์สโมสร และเป็นนักเตะที่ไม่ใช่ชาวอังกฤษที่ลงเล่นสูงสุดให้กับทีมรองจากแปเตอร์ แช็ค เขาเป็นกัปตันของทีมชุดชนะเลิศยูฟ่ายูโรปาลีก 2019 และยูฟ่าแชมเปียนส์ลีก 2021 
อัซปิลิกูเอตา ยังลงเล่นให้กับทีมขาติสเปนระดับเยาวชนมากถึง 55 นัด เขาชนะเลิศการแข่งขันชิงแชมป์แห่งชาติยุโรปกับชุดอายุไม่เกิน 17 ปี ในปี ค.ศ. 2007 และกับชุดอายุไม่เกิน 21 ปี ในปี ค.ศ. 2011 เขาลงเล่นครั้งแรกกับทั้งทีมชุดใหญ่ในปี 2013 เขาเป็นส่วนหนึ่งของทีมชุดที่ไปแข่งขันฟุตบอลโลก 2014 และ 2018 รวมถึงฟุตบอลชิงแชมป์แห่งชาติยุโรป 2016 และ 2020